title: 2010/597/ES: 2010 m. rugsėjo 16 d. Europos centrinio banko sprendimas dėl eurų banknotų autentiškumo ir tinkamumo apyvartai tikrinimo bei pakartotinio išleidimo į apyvartą (ECB/2010/14)

text:
9.10.2010

               LT

               Europos Sąjungos oficialusis leidinys

               L 267/1

         EUROPOS CENTRINIO BANKO SPRENDIMAS
   2010 m. rugsėjo 16 d.
   dėl eurų banknotų autentiškumo ir tinkamumo apyvartai tikrinimo bei pakartotinio išleidimo į apyvartą
   (ECB/2010/14)
   (2010/597/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 128 straipsnio 1 dalį,
   atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 16 straipsnį,
   kadangi:

               (1)

               Sutarties 128 straipsnio 1 dalyje ir ECBS statuto 16 straipsnyje nustatyta, kad Europos centrinis bankas (ECB) turi išimtinę teisę duoti leidimą Sąjungoje išleisti eurų banknotus. Ši teisė apima įgaliojimus imtis priemonių eurų banknotų, kaip mokėjimo priemonių, integralumui apsaugoti.

               (2)

               Siekiant apsaugoti eurų banknotų patikimumą ir užtikrinti, kad padirbti banknotai būtų tinkamai aptikti, apyvartoje esančių eurų banknotų būklė turi išlikti gera, kad būtų galima lengvai ir patikimai patikrinti ar jie tikri; todėl reikia patikrinti, ar eurų banknotai tinka apyvartai. Be to, įtariami padirbti eurų banknotai turi būti greitai aptikti ir perduoti kompetentingoms nacionalinėms institucijoms.

               (3)

               2001 m. birželio 28 d. Tarybos reglamento (EB) Nr. 1338/2001, nustatančio priemones, būtinas euro apsaugai nuo padirbinėjimo (1), 6 straipsnis iš pradžių įpareigojo kredito įstaigas ir kitas atitinkamas įstaigas pašalinti iš apyvartos visus jų gautus eurų banknotus, kurie jų turimomis žiniomis yra padirbti arba jie turi pakankamai pagrindo tikėti, kad jie yra padirbti.

               (4)

               Siekdamas įtvirtinti pakartotinio eurų banknotų išleidimo į apyvartą suderintus standartus, 2005 m. ECB paskelbė pakartotinio banknotų išleidimo į apyvartą sistemą, kuri nustatė eurų banknotų autentiškumo ir tinkamumo apyvartai tikrinimo bendras taisykles ir tvarką (2), įskaitant banknotų tvarkymo aparatų operacinius standartus. Vėliau ECB priėmė NCB atliekamo banknotų tvarkymo aparatų testavimo bendrąją tvarką.

               (5)

               Reglamentas (EB) Nr. 1338/2001 buvo iš dalies pakeistas (3) išplečiant adresatų, kuriems jis taikomas, ratą ir įpareigojant juos užtikrinti, kad jų gautų eurų banknotų, kuriuos jie ketina pakartotinai išleisti į apyvartą, autentiškumas yra patikrintas ir padirbti banknotai yra aptikti. Šiuo atžvilgiu Reglamentas (EB) Nr. 1338/2001 nustato, kad toks eurų banknotų patikrinimas atliekamas pagal ECB nustatytą tvarką. Todėl tokią tvarką derėtų nustatyti teisės aktu.

               (6)

               Nepažeidžiant valstybių narių kompetencijos Reglamento (EB) Nr. 1338/2001 6 straipsnio 1 dalyje nurodytoms įstaigoms, kurios pagal tą reglamentą neįvykdo savo įsipareigojimų, nustatyti sankcijas, Eurosistema turi turėti galimybių imtis atitinkamų administracinių priemonių, kad užtikrintų ECB nustatytos tvarkos laikymąsi ir kad šiuo spendimu nustatytos taisyklės ir tvarka nebūtų apeinamos, antraip atsirastų rizika, kad padirbti ir apyvartai netinkami banknotai nebus aptikti arba bus grąžinti į apyvartą,

         PRIĖMĖ ŠĮ SPRENDIMĄ:
   1 straipsnis
   Taikymo sritis
   Remiantis Reglamento (EB) Nr. 1338/2001 6 straipsnio 1 dalimi, šis sprendimas nustato eurų banknotų autentiškumo ir tinkamumo apyvartai tikrinimo bei pakartotinio išleidimo į apyvartą bendras taisykles ir tvarką.
   2 straipsnis
   Apibrėžtys
   Šiame sprendime:

               1.

               NCB – valstybės narės, kurios valiuta yra euro, nacionalinis centrinis bankas.

               2.

               Grynųjų pinigų tvarkytojai – Reglamento (EB) Nr. 1338/2001 6 straipsnio 1 dalyje nurodytos įstaigos ir ūkio subjektai.

               3.

               Pakartotinis išleidimas į apyvartą – grynųjų pinigų tvarkytojų atliekamas veiksmas, kai tiesiogiai arba netiesiogiai į apyvartą grąžinami eurų banknotai, kuriuos jie gavo klientams atlikus mokėjimus arba padėjus indėlį banko sąskaitoje arba kuriuos jie gavo iš kito grynųjų pinigų tvarkytojo.

               4.

               Banknotų tvarkymo aparatas – I priede apibrėžtas klientų valdomas arba profesionaliems naudotojams skirtas aparatas.

               5.

               Banknotų tvarkymo aparato tipas – banknotų tvarkymo aparatas, kurį galima atskirti nuo kitų I priede apibrėžtų banknotų tvarkymo aparatų.

               6.

               Bendra testavimo tvarka – ECB nustatyta testavimo tvarka, kurią NCB taiko banknotų tvarkymo aparatų tipams testuoti.

               7.

               Apmokytas personalas – grynųjų pinigų tvarkytojų darbuotojai, kurie: a) išmano Eurosistemos nustatytus ir paskelbtus įvairius viešuosius eurų banknotų apsaugos požymius ir gali juos patikrinti; ir b) išmano IIIb priede išvardintus rūšiavimo kriterijus ir jais remdamiesi gali patikrinti eurų banknotus.

               8.

               Padirbti eurų banknotai – Reglamento (EB) Nr. 1338/2001 2 straipsnio a punkte apibrėžti padirbti banknotai.

               9.

               Pinigų išdavimo automatas – savitarnos įrenginys, kuris, klientams naudojantis banko kortele arba kitomis priemonėmis, išduoda eurų banknotus debetuodamas banko sąskaitą, pvz., kaip grynuosius pinigus išduodantis bankomatas (automated teller machine, ATM). Jeigu savitarnos automatuose (self-checkout terminal, SCoT), kuriais pasinaudodami klientai gali sumokėti už prekes arba paslaugas banko kortele, grynaisiais pinigais arba kitomis mokėjimo priemonėmis, yra grynųjų pinigų išdavimo funkcija, jie taip pat laikomi pinigų išdavimo automatais.

               10.

               Kompetentingos nacionalinės institucijos – Reglamento (EB) Nr. 1338/2001 2 straipsnio b punkte apibrėžtos institucijos.

               11.

               Apyvartai netinkami eurų banknotai – eurų banknotai, kurie, atlikus 6 straipsnyje nurodytą tinkamumo apyvartai tikrinimą, įvertinti kaip netinkami pakartotiniam išleidimui į apyvartą.

               12.

               Kredito įstaiga – kredito įstaiga, kaip apibrėžta 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo (4) 4 straipsnio 1 dalies a punkte.

         3 straipsnis
   Bendrieji principai
   1.   Grynųjų pinigų tvarkytojų pareiga tikrinti eurų banknotų autentiškumą ir tinkamumą apyvartai vykdoma laikantis šiame sprendime nustatytos tvarkos.
   2.   Jei du arba daugiau grynųjų pinigų tvarkytojų dalyvauja tų pačių eurų banknotų pakartotiniame išleidime į apyvartą, už šių eurų banknotų autentiškumo ir tinkamumo apyvartai tikrinimą atsakingas grynųjų pinigų tvarkytojas paskiriamas pagal nacionalinės teisės nuostatas arba, jei tokių nuostatų nėra, pagal atitinkamų grynųjų pinigų tvarkytojų susitarimus.
   3.   Autentiškumo ir tinkamumo apyvartai patikrinimai atliekami NCB sėkmingai testuoto tipo banknotų tvarkymo aparatais arba tai padaro apmokytas personalo narys rankiniu būdu.
   4.   Per klientų valdomus aparatus arba pinigų išdavimo automatus eurų banknotai gali būti pakartotinai išleisti į apyvartą tik tuomet, jeigu jų autentiškumą ir tinkamumą apyvartai patikrino NCB sėkmingai testuoto tipo pinigų tvarkymo aparatas ir jie buvo klasifikuoti kaip tikri ir tinkami apyvartai. Tačiau šis reikalavimas netaikomas eurų banknotams, kuriuos grynųjų pinigų tvarkytojui tiesiogiai pristatė NCB arba kitas grynųjų pinigų tvarkytojas, kuris tokiu būdu jau patikrino eurų banknotų autentiškumą ir tinkamumą apyvartai.
   5.   Grynųjų pinigų tvarkytojai gali pradėti eksploatuoti profesionaliems naudotojams skirtus aparatus, kai jie naudojami autentiškumui ir tinkamumui apyvartai tikrinti, ir klientų valdomus aparatus, jei NCB juos sėkmingai testavo ir jie yra išvardinti ECB svetainėje kaip nustatyta 9 straipsnio 2 dalyje. Jei nėra NCB ir grynųjų pinigų tvarkytojo susitarimų dėl griežtesnių nustatymų, aparatai naudojami su standartiniais gamyklos nustatymais, įskaitant visus atnaujinimus, kurie buvo sėkmingai testuoti.
   6.   Eurų banknotai, kurių autentiškumą ir tinkamumą apyvartai patikrino ir kaip tikrus bei tinkamus apyvartai suklasifikavo ne NCB sėkmingai testuoto tipo banknotų tvarkymo aparatas, bet apmokyti personalo nariai, pakartotinai į apyvartą gali būti išleidžiami tik per banko kasas.
   7.   Šis sprendimas netaikomas NCB atliekamiems eurų banknotų autentiškumo ir tinkamumo apyvartai tikrinimams.
   4 straipsnis
   Banknotų tvarkymo aparatų atliekamas eurų banknotų klasifikavimas ir veiksmai su jais
   1.   Klientų valdomu aparatu patikrinti eurų banknotai klasifikuojami ir veiksmai su jais atliekami remiantis IIa priedu.
   2.   Profesionaliems naudotojams skirtu aparatu patikrinti eurų banknotai klasifikuojami ir veiksmai su jais atliekami remiantis IIb priedu.
   5 straipsnis
   Padirbtų eurų banknotų aptikimas
   Grynųjų pinigų tvarkytojai, laikydamiesi nacionalinės teisės nuostatų ir bet kuriuo atveju ne vėliau kaip per 20 darbo dienų, nedelsdami perduoda nacionalinėms institucijoms banknotus, kurie, pagal IIa arba IIb priedus atlikus klasifikavimą arba apmokytam personalo nariui patikrinus rankiniu būdu, nebuvo autentifikuoti kaip tikri eurų banknotai.
   6 straipsnis
   Apyvartai netinkamų eurų banknotų aptikimas
   1.   Tinkamumas apyvartai tikrinamas laikantis IIIa ir IIIb prieduose nustatytų minimalių standartų.
   2.   NCB, prieš tai informavęs ECB, vienam arba keliems eurų banknotų nominalams gali nustatyti griežtesnius standartus, jeigu tai pateisina, pavyzdžiui, pablogėjusi jo valstybėje narėje apyvartoje esančių eurų banknotų kokybė.
   3.   Apyvartai netinkami eurų banknotai perduodami NCB laikantis nacionalinės teisės nuostatų.
   7 straipsnis
   Išimtys
   1.   NCB gali suteikti leidimą nedaug grynųjų pinigų operacijų vykdančių kredito institucijų tolimiems filialams, kad apmokyti personalo nariai galėtų rankiniu būdu atlikti eurų banknotų, kurie pakartotinai į apyvartą bus išleidžiami per klientų valdomus aparatus arba pinigų išdavimo automatus, tinkamumo apyvartai patikrinimą, jeigu autentiškumas patikrinamas NCB sėkmingai testuoto tipo banknotų tvarkymo aparatu. Prašydamos tokio leidimo, kredito įstaigos savo valstybės narės NCB pateikia įrodymus, kad atitinkamas filialas yra tolimas ir kad jame vykdoma nedaug grynųjų pinigų operacijų. Kiekvienas NCB užtikrina, kad taip rankiniu būdu patikrintų eurų banknotų kiekis neviršija didžiausios 5 % bendro eurų banknotų, kurie per metus išplatinami per klientų valdomus aparatus arba pinigų išdavimo automatus, kiekio ribos. NCB nusprendžia, ar 5 % riba taikoma kiekvienos atskiros kredito įstaigos lygiu ar nacionaliniu lygiu visoms kredito įstaigoms.
   2.   Jeigu dėl išimtinių aplinkybių eurų banknotų tiekimas valstybėje narėje žymiai sutrinka, grynųjų pinigų tvarkytojų apmokyti personalo nariai gali laikinai ir esant atitinkamo NCB patvirtinimui, kad aplinkybės yra išimtinės, rankiniu būdu tikrinti eurų banknotų, kurie vėliau bus per klientų valdomus aparatus arba pinigų išdavimo automatus pakartotinai išleisti į apyvartą, autentiškumą ir tinkamumą apyvartai.
   8 straipsnis
   Eurosistemos įsipareigojimai
   1.   Prieš naujos banknotų serijos emisiją ir po jos Eurosistema teikia gamintojams Eurosistemos apibrėžtą informaciją apie eurų banknotus ir aparatų atpažįstamus jų apsaugos požymius, kad jie galėtų sukonstruoti banknotų tvarkymo aparatus, kurie gali praeiti bendrąsias testavimo procedūras ir būti pritaikyti pagal naujus reikalavimus.
   2.   Prieš naujos eurų banknotų serijos emisiją ir po jos Eurosistema teikia grynųjų pinigų tvarkytojams Eurosistemos apibrėžtą informaciją apie eurų banknotus ir viešuosius jų apsaugos požymius, kad jie galėtų suteikti savo personalo nariams visus reikalingus mokymus.
   3.   Eurosistema remia grynųjų pinigų tvarkytojų personalo nariams teikiamus mokymus, kad būtų užtikrinta, jog apmokyti personalo nariai yra kompetentingi tikrinti euro banknotų autentiškumą ir tinkamumą apyvartai.
   4.   Prireikus, Eurosistema informuoja grynųjų pinigų tvarkytojus apie klastojimo grėsmes ir gali reikalauti, kad jie imtųsi veiksmų, įskaitant laikiną draudimą pakartotinai išleisti į apyvartą atitinkamą (-us) banknoto (-ų) nominalą (-us).
   5.   Prireikus, Eurosistema informuoja banknotų tvarkymo aparatų gamintojus apie klastojimo grėsmes.
   9 straipsnis
   Eurosistemos bendrosios testavimo procedūros banknotų tvarkymo aparatams
   1.   NCB testuoja banknotų tvarkymo aparatų tipus laikydamiesi bendrųjų testavimo procedūrų.
   2.   Šio straipsnio 3 dalyje nurodytais testų rezultatų galiojimo laikotarpiais visi sėkmingai testuoti banknotų tvarkymo aparatų tipai išvardijami ECB interneto svetainėje. Banknotų tvarkymo aparato tipas, kuris tuo laikotarpiu tampa nebetinkamas visiems Eurosistemai žinomiems padirbtiems eurų banknotams aptikti, pašalinamas iš sąrašo pagal ECB nustatytą tvarką.
   3.   Sėkmingai testavus banknotų tvarkymo aparato tipą, testų rezultatai galioja visoje euro zonoje vienerius metus nuo to mėnesio, kurį jie buvo paskelbti ECB interneto svetainėje, pabaigos, jeigu tuo laikotarpiu jis išlieka tinkamas visiems Eurosistemai žinomiems padirbtiems eurų banknotams aptikti.
   4.   Eurosistema negali būti patraukta atsakomybėn, jeigu sėkmingai testuotas banknotų tvarkymo aparato tipas negali klasifikuoti eurų banknotų ir atlikti su jais veiksmų kaip nurodyta IIa arba IIb priede.
   10 straipsnis
   Eurosistemos stebėsenos veikla ir korekcinės priemonės
   1.   Atsižvelgdami į nacionalinės teisės reikalavimus, NCB turi teisę: i) grynųjų pinigų tvarkytojų patalpose atlikti patikras vietoje, taip pat neįspėjus iš anksto, kad galėtų stebėti jų banknotų tvarkymo aparatus, ypač aparatų pajėgumus tikrinti autentiškumą ir tinkamumą apyvartai ir atsekti įtariamų padirbtų eurų banknotų ir eurų banknotų, kurių autentiškumas nėra aiškus, sąskaitos turėtoją; ir ii) patikrinti banknotų tvarkymo aparatų eksploatavimui ir kontrolei taikomas procedūras, su patikrintais eurų banknotais atliekamus veiksmus ir bet kokius rankiniu būdu atliekamus autentiškumo ir tinkamumo apyvartai patikrinimus.
   2.   Atsižvelgdami į nacionalinės teisės reikalavimus, NCB turi teisę paimti apdorotų eurų banknotų pavyzdžius, kad patikrintų juos savo patalpose.
   3.   Jeigu atlikdamas patikrą vietoje NCB aptinka, kad nesilaikoma šio sprendimo nuostatų, jis pareikalauja, kad grynųjų pinigų tvarkytojas per nurodytą laikotarpį imtųsi korekcinių priemonių. Kol sprendimo nesilaikymo atvejai nepanaikinti, reikalavimą pateikęs NCB gali ECB vardu uždrausti grynųjų pinigų tvarkytojui atitinkamą (-us) banknoto (-ų) nominalą (-us) pakartotinai išleisti į apyvartą. Jei sprendimo nesilaikoma dėl banknotų tvarkymo aparato tipo trūkumų, jis gali būti pašalintas iš 9 straipsnio 2 dalyje nurodyto sąrašo.
   4.   Jei grynųjų pinigų tvarkytojas patikros klausimais nebendradarbiauja su NCB, tai laikoma sprendimo nesilaikymu.
   11 straipsnis
   Atskaitomybės įsipareigojimai
   Kad ECB ir NCB galėtų stebėti, kaip grynųjų pinigų tvarkytojai laikosi šio sprendimo, ir sekti grynųjų pinigų ciklo pokyčius: i) prieš pradėdami eksploatuoti banknotų tvarkymo aparato tipą, grynųjų pinigų tvarkytojai raštu, įskaitant elektroninio ryšio priemones, praneša apie tai NCB; ir ii) grynųjų pinigų tvarkytojai pateikia NCB IV priede nurodytą informaciją.
   12 straipsnis
   Išlaidos
   1.   Eurosistema neatlygina grynųjų pinigų tvarkytojų išlaidų, patirtų vykdant šį sprendimą.
   2.   Eurosistema nekompensuoja papildomų grynųjų pinigų tvarkytojų išlaidų, patirtų dėl eurų banknotų su pakeistais arba naujais apsaugos požymiais išleidimo.
   13 straipsnis
   Baigiamosios nuostatos
   1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2011 m. sausio 1 d. Kiekvienas NCB gali nuspręsti savo valstybių narių grynųjų pinigų tvarkytojams pasiūlyti taikyti IV priede nurodyto statistinių duomenų teikimo pereinamąjį laikotarpį. IV priedas pradedamas taikyti vėliausiai nuo 2012 m. sausio 1 d.
   2.   Valstybių narių, kurios įsives eurą 2011 m. sausio 1 d. arba vėliau, grynųjų pinigų tvarkytojams suteikiamas vienerių metų pereinamasis laikotarpis šiam sprendimui taikyti; jis skaičiuojamas nuo euro įvedimo dienos.

      Priimta Frankfurte prie Maino 2010 m. rugsėjo 16 d.

            ECB pirmininkas

         Jean-Claude TRICHET

      (1)  OL L 181, 2001 7 4, p. 6.

      (2)  Pakartotinis eurų banknotų išleidimas į apyvartą: padirbtų banknotų aptikimo ir apyvartai tinkamų banknotų rūšiavimo, kurį atlieka kredito įstaigos ir profesionalūs grynųjų pinigų tvarkytojai, sistema.

      (3)  2008 m. gruodžio 18 d. Tarybos reglamentu (EB) Nr. 44/2009, iš dalies keičiančiu Reglamentą (EB) Nr. 1338/2001, nustatantį priemones, būtinas euro apsaugai nuo padirbinėjimo (OL L 17, 2009 1 22, p. 1).

      (4)  OL L 177, 2006 6 30, p. 1.

      I PRIEDAS
      BANKNOTŲ TVARKYMO APARATAI
      1.   Bendrieji techniniai reikalavimai
      1.1.   Kad aparatas būtų pripažintas banknotų tvarkymo aparatu, juo turi būti įmanoma apdoroti eurų banknotų paketus, klasifikuoti atskirus eurų banknotus ir aparato vartotojui neįsikišant fiziškai atskirti eurų banknotus pagal jų klasifikaciją, kaip nurodyta IIa ir IIb prieduose. Banknotų tvarkymo aparatai turi turėti reikalaujamą patikrintiems banknotams skirtų specialių stalčių skaičių ir (arba) kitas priemones, kad būtų užtikrintas patikimas apdorotų eurų banknotų atskyrimas.
      1.2.   Turi būti įmanoma pritaikyti banknotų tvarkymo aparatus, kad būtų užtikrinta, jog jie gali patikimai aptikti naujus padirbtus banknotus. Be to, jei taikytina, turi būti įmanoma juos pritaikyti taip, kad būtų galima nustatyti griežtesnius arba švelnesnius tinkamumo apyvartai rūšiavimo standartus.
      2.   Banknotų tvarkymo aparatų rūšys
      Banknotų tvarkymo aparatai yra arba klientų valdomi, arba profesionaliems naudotojams skirti aparatai.
      1 lentelė
      Klientų valdomi aparatai

                  A.   Klientų valdomi aparatai, kuriuose galima atsekti klientą, įnešusį grynuosius pinigus

                  1.

                  Grynųjų pinigų priėmimo automatai (angl. cash-in machines, CIM)

                  CIM leidžia klientams, pasinaudojant banko kortele arba kitomis priemonėmis, įnešti eurų banknotus į savo banko sąskaitas, tačiau juose nėra grynųjų pinigų išdavimo funkcijos. CIM tikrina eurų banknotų autentiškumą ir leidžia atsekti sąskaitos turėtoją; tinkamumo apyvartai patikrinimai yra pasirinktini

                  2.

                  Grynųjų pinigų priėmimo-išdavimo automatai (angl. cash-recycling machines, CRM)

                  CRM leidžia klientams, pasinaudojant banko kortele arba kitomis priemonėmis, įnešti eurų banknotus į savo banko sąskaitas ir išimti eurų banknotus iš savo banko sąskaitų. CRM tikrina eurų banknotų autentiškumą ir tinkamumą apyvartai ir leidžia atsekti sąskaitos turėtoją. Išgryninant pinigus CRM gali naudoti tikrus apyvartai tinkamus eurų banknotus, kuriuos ankstesnių operacijų metu įnešė kiti klientai

                  3.

                  Mišrūs grynųjų pinigų priėmimo automatai (angl. combined cash-in machines, CCM)

                  CCM leidžia klientams, pasinaudojant banko kortele arba kitomis priemonėmis, įnešti eurų banknotus į savo banko sąskaitas ir išimti eurų banknotus iš savo banko sąskaitų. CCM tikrina eurų banknotų autentiškumą ir leidžia atsekti sąskaitos turėtoją; tinkamumo apyvartai patikrinimai yra pasirinktini. Išgryninant pinigus CCM naudoja ne ankstesnių operacijų metu kitų klientų įneštus eurų banknotus, o tik atskirai į juos pakrautus eurų banknotus

                  B.   Kiti klientų valdomi aparatai

                  4.

                  Grynųjų pinigų išdavimo automatai (angl. cash-out machines, COM)

                  COM yra grynųjų pinigų išdavimo automatai, kurie tikrina eurų banknotų autentiškumą ir tinkamumą apyvartai prieš išduodami juos klientams. COM naudoja eurų banknotus, kuriuos į juos pakrovė grynųjų pinigų tvarkytojai arba kitos automatinės sistemos (pvz., pardavimo automatai)

      2 lentelė
      Profesionaliems naudotojams skirti aparatai

                  1.

                  Banknotų apdorojimo automatai (angl. banknote processing machines, BPM)

                  BPM tikrina eurų banknotų autentiškumą ir tinkamumą apyvartai

                  2.

                  Banknotų autentiškumą tikrinantys automatai (angl. banknote authentication machines, BAM)

                  BAM tikrina eurų banknotų autentiškumą

                  3.

                  Pakartotinio išleidimo į apyvartą pagalbiniai įrenginiai (angl. teller assistant recycling machines, TARM)

                  TARM yra grynųjų pinigų tvarkytojų valdomi grynųjų pinigų pakartotinio išleidimo į apyvartą automatai, kurie tikrina eurų banknotų autentiškumą ir tinkamumą apyvartai. Išgryninant pinigus TARM gali naudoti tikrus apyvartai tinkamus eurų banknotus, kuriuos ankstesnių operacijų metu įnešė kiti klientai. Be to, eurų banknotus jie laiko seife ir grynųjų pinigų tvarkytojams leidžia kredituoti arba debetuoti klientų banko sąskaitas

                  4.

                  Pagalbiniai įrenginiai (angl. teller assistant machines, TAM)

                  TAM yra grynųjų pinigų tvarkytojų valdomi aparatai, kurie tikrina eurų banknotų autentiškumą. Be to, eurų banknotus jie laiko seife ir grynųjų pinigų tvarkytojams leidžia kredituoti arba debetuoti klientų banko sąskaitas

            Jei klientai į TARM arba TAM įneša eurų banknotus arba pasiima šių aparatų išduotus eurų banknotus, šie aparatai turi būti laikomi klientų valdomais aparatais ir turi klasifikuoti eurų banknotus bei atlikti su jais veiksmus kaip nustatyta IIa priede.
      3.   Banknotų tvarkymo aparatų tipai
      Eurosistema testuoja banknotų tvarkymo aparatų tipus. Banknotų tvarkymo aparatų tipus vieną nuo kito galima atskirti pagal specialias jų detektorių sistemas, programinę įrangą ir kitus jų pagrindinių funkcijų atlikimo komponentus. Pagrindinės funkcijos yra: a) tikrų eurų banknotų autentiškumo tikrinimas; b) įtariamų padirbtų eurų banknotų aptikimas ir atskyrimas; c) jei taikoma, apyvartai netinkamų eurų banknotų aptikimas ir atskyrimas nuo apyvartai tinkamų eurų banknotų; ir d) jei taikoma, objektų, identifikuotų kaip įtariami padirbti eurų banknotai, ir eurų banknotų, kurių autentiškumas nėra aiškus, atsekimas.

      IIa PRIEDAS
      KLIENTŲ VALDOMŲ APARATŲ ATLIEKAMAS EURŲ BANKNOTŲ KLASIFIKAVIMAS IR VEIKSMAI SU JAIS
      Eurų banknotai priskiriami vienai iš toliau nurodytų klasifikavimo kategorijų ir pagal kategoriją yra fiziškai atskiriami. Aparatai, kurie netikrina eurų banknotų tinkamumo apyvartai, neprivalo atskirti 4a ir 4b kategorijų.
      1 lentelė
      Eurų banknotų klasifikavimas ir veiksmai su jais, atliekami klientų valdomais aparatais, kuriuose galima atsekti klientą, įnešusį grynuosius pinigus

                  Kategorija

                  Požymiai

                  Veiksmai

                  1

                  Objektai, neatpažįstami kaip eurų banknotai

                  Neatpažįstami kaip eurų banknotai dėl bet kurio iš šių požymių:

                              —

                              ne eurų banknotai

                              —

                              panašūs į eurų banknotus objektai

                              —

                              neteisingas atvaizdas arba formatas

                              —

                              dideli užlenkimai arba trūksta banknoto dalių

                              —

                              aparato priėmimo arba transportavimo klaida

                  Automatas grąžina klientui

                  2

                  Įtariami padirbti eurų banknotai

                  Atvaizdas ir formatas atpažįstami, tačiau trūksta vieno arba daugiau aparatu tikrinamų autentiškumo požymių arba jie aiškiai nukrypę nuo toleravimo ribų

                  Išimami iš apyvartos
                  Nedelsiant, ne vėliau kaip per 20 darbo dienų po to, kai banknotai pateko į aparatą, turi būti perduoti kompetentingoms nacionalinėms institucijoms autentiškumui nustatyti kartu su informacija apie sąskaitos turėtoją. Nekredituojami sąskaitos turėtojui

                  3

                  Eurų banknotai, kurių autentiškumas nėra aiškus

                  Atvaizdas ir formatas atpažįstami, tačiau ne visi aparatu tikrinami autentiškumo požymiai atpažįstami dėl nukrypimų nuo leistinų kokybės ir (arba) toleravimo ribų. Dažniausiai tai apyvartai netinkami eurų banknotai

                  Išimami iš apyvartos
                  Nedelsiant, ne vėliau kaip per 20 darbo dienų po to, kai banknotai pateko į aparatą, eurų banknotai atskirai apdorojami ir perduodami kompetentingoms nacionalinėms institucijoms autentiškumui nustatyti.
                  Informacija apie sąskaitos turėtoją saugoma aštuonias savaites po to, kai aparatas aptiko eurų banknotus. Pateikus prašymą, ši informacija pateikiama kompetentingoms nacionalinėms institucijoms. Arba, jei kompetentingos nacionalinės institucijos sutinka, informaciją, leidžiančią atsekti sąskaitos turėtoją, toms institucijoms galima perduoti kartu su eurų banknotais.
                  Gali būti kredituoti sąskaitos turėtojui

                  4a

                  Eurų banknotai, atpažinti kaip tikri ir tinkami apyvartai

                  Visų aparatu atliktų autentiškumo ir tinkamumo apyvartai patikrinimų rezultatai yra teigiami

                  Gali būti pakartotinai išleidžiami į apyvartą
                  Kredituojami sąskaitos turėtojui

                  4b

                  Eurų banknotai, atpažinti kaip tikri ir netinkami apyvartai

                  Visų aparatu atliktų autentiškumo patikrinimų rezultatai yra teigiami. Neigiamas rezultatas dėl bent vieno patikrinto tinkamumo apyvartai kriterijaus

                  Negalima pakartotinai išleisti į apyvartą; grąžinami NCB.
                  Kredituojami sąskaitos turėtojui

            Aparatas klientui negrąžina 2 ir 3 kategorijų eurų banknotų, jei aparatas leidžia atšaukti įnešimo operaciją. Atšaukus operaciją, tokie eurų banknotai gali būti sulaikomi ir saugomi laikinoje aparato saugyklos zonoje.
      NCB gali susitarti su grynųjų pinigų tvarkytoju, kad 3 kategorijos eurų banknotai gali būti fiziškai neatskiriami nuo 4a ir 4b kategorijų eurų banknotų ir kad tokiu atveju visos trys kategorijos traktuojamos kaip 3 kategorijos eurų banknotai.
      2 lentelė
      Eurų banknotų klasifikavimas ir veiksmai su jais, atliekami kitais klientų valdomais aparatais

                  Kategorija

                  Požymiai

                  Veiksmai

                  A

                              i)

                              objektai, neatpažįstami kaip eurų banknotai; arba

                              ii)

                              įtariami padirbti eurų banknotai; arba

                              iii)

                              eurų banknotai, kurių autentiškumas nėra aiškus

                              i)

                              Neatpažįstami kaip eurų banknotai dėl bet kurio iš šių požymių:

                                          —

                                          ne eurų banknotai

                                          —

                                          panašūs į eurų banknotus objektai

                                          —

                                          neteisingas atvaizdas arba formatas

                                          —

                                          dideli užlenkimai arba trūksta banknoto dalių

                                          —

                                          aparato priėmimo arba transportavimo klaida

                              ii)

                              Identifikuojami kaip įtariami padirbti eurų banknotai, nes atvaizdas ir formatas atpažįstami, tačiau trūksta vieno arba daugiau aparatu tikrinamų autentiškumo požymių arba jie aiškiai nukrypę nuo toleravimo ribų

                              iii)

                              Eurų banknotai, kurių autentiškumas nėra aiškus, nes atvaizdas ir formatas atpažįstami, tačiau ne visi aparatu tikrinami autentiškumo požymiai atpažįstami dėl nukrypimų nuo leistinų kokybės ir (arba) toleravimo ribų. Dažniausiai tai apyvartai netinkami eurų banknotai

                  Išimami iš apyvartos
                  Nedelsiant, ne vėliau kaip per 20 darbo dienų po to, kai aparatas juos aptiko, turi būti perduoti kompetentingoms nacionalinėms institucijoms autentiškumui nustatyti

                  B1

                  Eurų banknotai, atpažinti kaip tikri ir tinkami apyvartai

                  Visų aparatu atliktų autentiškumo ir tinkamumo apyvartai patikrinimų rezultatai yra teigiami

                  Klientams gali būti išduodami

                  B2

                  Eurų banknotai, atpažinti kaip tikri ir netinkami apyvartai

                  Visų aparatu atliktų autentiškumo patikrinimų rezultatai yra teigiami. Neigiamas rezultatas dėl bent vieno patikrinto tinkamumo apyvartai kriterijaus

                  Klientams negali būti išduodami ir yra grąžinami į NCB

      IIb PRIEDAS
      EURŲ BANKNOTŲ KLASIFIKAVIMAS IR VEIKSMAI SU JAIS, ATLIEKAMI PROFESIONALIEMS NAUDOTOJAMS SKIRTAIS APARATAIS
      Eurų banknotai priskiriami vienai iš toliau nurodytų klasifikavimo kategorijų ir pagal kategoriją yra fiziškai atskiriami. Aparatai, kurie netikrina eurų banknotų tinkamumo apyvartai, neprivalo atskirti B1 ir B2 kategorijų.
      Eurų banknotų klasifikavimas ir veiksmai su jais, atliekami profesionaliems naudotojams skirtais aparatais

                  Kategorija

                  Požymiai

                  Veiksmai

                  A

                              i)

                              Objektai, neatpažįstami kaip eurų banknotai;

                              ii)

                              įtariami padirbti eurų banknotai; arba

                              iii)

                              eurų banknotai, kurių autentiškumas nėra aiškus

                              i)

                              Neatpažįstami kaip eurų banknotai dėl bet kurio iš šių požymių:

                                          —

                                          ne eurų banknotai

                                          —

                                          panašūs į eurų banknotus objektai

                                          —

                                          neteisingas atvaizdas arba formatas

                                          —

                                          dideli užlenkimai arba trūksta banknoto dalių

                                          —

                                          aparato priėmimo arba transportavimo klaida

                              ii)

                              Identifikuojami kaip įtariami padirbti eurų banknotai, nes atvaizdas ir formatas atpažįstami, tačiau trūksta vieno arba daugiau aparatu tikrinamų autentiškumo požymių arba jie aiškiai nukrypę nuo toleravimo ribų

                              iii)

                              Eurų banknotai, kurių autentiškumas nėra aiškus, nes atvaizdas ir formatas atpažįstami, tačiau ne visi aparatu tikrinami autentiškumo požymiai atpažįstami dėl nukrypimų nuo leistinų kokybės ir (arba) toleravimo ribų. Dažniausiai tai apyvartai netinkami eurų banknotai

                  Aparatas grąžina operatoriui tolesniam įvertinimui ir veiksmams atlikti

                              i)

                              Objektai, neatpažinti kaip eurų banknotai: darbuotojui vizualiai įvertinus šiuos objektus, jie atskiriami nuo įtariamų padirbtų eurų banknotų ir eurų banknotų, kurių autentiškumas nėra aiškus;

                              ii)

                              įtariami padirbti eurų banknotai; ir

                              iii)

                              eurų banknotai, kurių autentiškumas nėra aiškus: nedelsiant, ne vėliau kaip per 20 darbo dienų po to, kai banknotai pateko į aparatą, jie atskirai apdorojami ir perduodami kompetentingoms nacionalinėms institucijoms galutiniam autentiškumui nustatyti

                  B1

                  Eurų banknotai, atpažinti kaip tikri ir tinkami apyvartai

                  Visų aparatu atliktų autentiškumo ir tinkamumo apyvartai patikrinimų rezultatai yra teigiami

                  Gali būti pakartotinai išleidžiami į apyvartą.
                  Kredituojami sąskaitos turėtojui

                  B2

                  Eurų banknotai, atpažinti kaip tikri ir netinkami apyvartai

                  Visų aparatu atliktų autentiškumo patikrinimų rezultatai yra teigiami. Neigiamas rezultatas dėl bent vieno patikrinto tinkamumo apyvartai kriterijaus

                  Negali būti pakartotinai išleidžiami į apyvartą ir yra grąžinami NCB.
                  Kredituojami sąskaitos turėtojui

            Kai kuriems profesionaliems naudotojams skirtiems aparatams taikomos specialios klasifikavimo ir rūšiavimo taisyklės
      1.   BPM klasifikuoja ir fiziškai rūšiuoja eurų banknotus į IIb priede nustatytas A, B1 ir B2 kategorijas; tam, kad būtų išvengta aparato operatoriaus įsikišimo, patikrintiems banknotams reikia bent trijų specialių stalčių.
      2.   Tačiau BPM, turintys tik du specialius patikrintų banknotų stalčius, gali klasifikuoti ir rūšiuoti eurų banknotus, jei jie atitinka šiuos reikalavimus:

                  a)

                  Autentiškumas ir tinkamumas apyvartai patikrinami tame pačiame proceso etape. Tame proceso etape visi B1 kategorijos eurų banknotai turi būti surūšiuojami į vieną stacionarų patikrintų banknotų stalčių, o A ir B2 kategorijų eurų banknotai turi būti surūšiuojami į atskirą stacionarų patikrintų banknotų stalčių, kuris neturi jokio fizinio kontakto su jokiais B1 kategorijos eurų banknotais.

                  b)

                  Jei nustatoma, kad antrame patikrintų banknotų stalčiuje yra A kategorijos eurų banknotas, operatorius privalo dar kartą patikrinti eurų banknotą (-us), esančius antrame patikrintų banknotų stalčiuje. Tame antrame proceso etape įtariami padirbti eurų banknotai turi būti atskirti nuo B2 kategorijos eurų banknotų, įtariamus padirbtus eurų banknotus surūšiuojant į specialų patikrintų banknotų stalčių.

            3.   BAM klasifikuoja ir fiziškai rūšiuoja eurų banknotus į A ir B kategorijas; tam, kad būtų išvengta aparato operatoriaus įsikišimo, reikia bent dviejų specialių patikrintų banknotų stalčių.
      4.   Tačiau BAM, turintys tik vieną specialų patikrintų banknotų stalčių, gali klasifikuoti ir rūšiuoti eurų banknotus, jei jie atitinka šiuos reikalavimus:

                  a)

                  Kiekvieną kartą, kai apdorojamas A kategorijos eurų banknotas, aparatas tuoj pat turi sustabdyti apdorojimą ir laikyti A kategorijos eurų banknotą tokioje padėtyje, kad jis neturėtų jokio fizinio kontakto su autentifikuotais eurų banknotais.

                  b)

                  Kiekvieno atskiro A kategorijos eurų banknoto autentiškumo patikrinimo rezultatas turi būti parodomas ekrane.

                  c)

                  Sustabdęs apdorojimą, aparatas turi patikrinti, ar A kategorijos euro banknotas yra, ir apdorojimas gali būti tęsiamas tik operatoriui fiziškai pašalinus A kategorijos eurų banknotą.

                  d)

                  Kiekvieną kartą sustabdžius apdorojimo režimą, operatorius gali prieiti tik prie vieno A kategorijos eurų banknoto.

      IIIa PRIEDAS
      EURŲ BANKNOTŲ TINKAMUMO APYVARTAI AUTOMATIZUOTI TIKRINIMO MINIMALŪS STANDARTAI
      Šiame priede nustatyti banknotų tvarkymo aparatais atliekamo eurų banknotų tinkamumo apyvartai automatizuoti tikrinimo minimalūs standartai.
      Tinkamumo apyvartai patikrinimų metu eurų banknotai, turintys bet kokį defektą, kurio atžvilgiu apibrėžtas privalomas reikalavimas, kaip nustatyta toliau, yra netinkami apyvartai.
      Priimtinas tolerancijos lygis banknotų tvarkymo aparatais atliekamiems tinkamumo apyvartai patikrinimams yra 5 %. Tai reiškia, kad tinkamumo apyvartai kriterijų neatitinkančių eurų banknotų, kuriuos aparatai neteisingai suklasifikuotų ir surūšiuotų kaip tinkamus apyvartai, didžiausias kiekis yra 5 %.
      1 lentelė
      Tinkamumo apyvartai automatizuoto rūšiavimo kriterijų sąrašas

                  Defektas

                  Apibrėžimas

                  1.

                  Sutepimas

                  Visas eurų banknotas yra nešvarus

                  2.

                  Dėmė

                  Nešvarumas susikoncentravęs tam tikroje vietoje

                  3.

                  Grafičiai

                  Eurų banknotas, ant kurio kas nors užrašyta arba bet kokiu būdu pažymėta arba nupiešta

                  4.

                  Išblukęs banknotas

                  Dažų trūkumas ant viso eurų banknoto arba jo dalies, pavyzdžiui, išskalbtas eurų banknotas

                  5.

                  Įplėšimas

                  Pažodinė reikšmė

                  6.

                  Skylė

                  Pažodinė reikšmė

                  7.

                  Sugadinimas

                  Eurų banknotai, kuriems trūksta dalies (-ių) bent palei vieną kraštinę (priešingai nei skylė)

                  8.

                  Sutaisymas

                  Vieno ar kelių eurų banknotų dalys sujungtos lipnia juostele arba klijais arba kitomis priemonėmis

                  9.

                  Susiglamžymas

                  Daug atsitiktinių sulankstymų

                  10.

                  Nestandumas

                  Dėl žymaus standumo trūkumo atsiradęs struktūrinis susidėvėjimas

                  11.

                  Sulankstymas

                  Pažodinė reikšmė

                  12.

                  Užlenktas kampas

                  Pažodinė reikšmė

            Išsamesnė informacija apie rūšiavimo kriterijus
      1.   Sutepimas
      Sutepimas padidina eurų banknotų optinį tankį. Toliau pateikiamoje lentelėje nurodytas didžiausias leistinas tiriamų pavyzdžių tankio padidėjimas lyginant su naujais eurų banknotais, kad juo pasižymintį eurų banknotą būtų galima klasifikuoti kaip tinkamą apyvartai.
      2 lentelė
      Optiniai tankio lygiai

                  Nominalas

                  Didžiausias tiriamų pavyzdžių tankio padidėjimas lyginant su nauju eurų banknotu

                  Filtras

                  5 EUR

                  0,06

                  Magenta

                  10 EUR

                  0,06

                  Magenta

                  20 EUR

                  0,08

                  Magenta

                  50 EUR

                  0,07

                  Magenta

                  100 EUR

                  0,07

                  Magenta

                  200 EUR

                  0,04

                  Magenta

                  500 EUR

                  0,04

                  Magenta

            Šių kriterijų neatitinkantys eurų banknotai yra netinkami apyvartai. NCB laiko pavyzdinius eurų banknotus, kurie rodo iš šių kriterijų išvestą sutepimo lygį. Pavyzdinių eurų banknotų densitometriniai išmatavimai grindžiami šiais kriterijais:

                  —

                  tankio matavimų standartas: ISO 5, dalys Nr. 3 ir 4

                  —

                  filtrų standartas: DIN 16536

                  —

                  absoliutūs išmatavimai: standartinis kalibravimas (balta plokštelė)

                  —

                  poliarizacijos filtras: įjungtas

                  —

                  apertūra: 3 mm

                  —

                  ryškumas: D65/2

                  —

                  fonas: baltos plokštelės standartinis kalibravimas

            Pavyzdinio banknoto tankio padidėjimas yra bent keturių matavimo taškų, išmatuotų abiejų banknoto pusių neišspausdintose zonose, kuriose nėra vandens ženklų moduliacijų, vidurkių didžiausia vertė.
      2.   Dėmė
      Eurų banknotai, ant kurių tam tikroje vietoje yra susikoncentravęs nešvarumas, užimantis bent 9 mm × 9 mm plotą neišspausdintoje zonoje arba bent 15 mm × 15 mm plotą išspausdintoje zonoje, yra netinkami apyvartai.
      3.   Grafičiai
      Šiuo metu nėra privalomo reikalavimo aptikti grafičius.
      4.   Išblukęs banknotas
      Eurų banknotai gali išblukti, pavyzdžiui, juos išplovus arba paveikus stipriomis cheminėmis medžiagomis. Tokio pobūdžio apyvartai netinkamus eurų banknotus gali aptikti vaizdo arba UV spindulių detektoriai.
      5.   Įplėšimas
      Eurų banknotai su įplėšimais, kurie yra atviri ir kurių visiškai arba iš dalies nedengia aparato transportavimo diržas, yra netinkami apyvartai, jei įplėšimas yra didesnis nei nurodyta toliau.
      3 lentelė
      Įplėšimas

                  Kryptis

                  Plotis

                  Ilgis

                  Vertikaliai

                  4 mm

                  8 mm

                  Horizontaliai

                  4 mm

                  15 mm

                  Įstrižai

                  4 mm

                  18 mm (1)

            6.   Skylė
      Eurų banknotai su skylėmis, kurių visiškai arba iš dalies nedengia aparato transportavimo diržas, yra netinkami apyvartai, jei skylės plotas yra didesnis nei 10 mm2.
      7.   Sugadinimas
      Eurų banknotai, kurių ilgis sumažėjo 6 mm arba daugiau arba plotis sumažėjo 5 mm arba daugiau, yra netinkami apyvartai. Visi išmatavimai atitinka skirtumus palyginus su eurų banknotų standartiniais ilgiais ir pločiais.
      8.   Sutaisymas
      Sutaisytas eurų banknotas atsiranda eurų banknoto (-ų) dalis sujungus, pvz., lipnia juostele arba klijais. Eurų banknotas su lipnia juostele, uždengiančia didesnį nei 10 mm x 40 mm plotą, kuri yra storesnė nei 50 µm, yra netinkamas apyvartai.
      9.   Susiglamžymas
      Paprastai suglamžyti eurų banknotai gali būti identifikuojami, jei jų standumo arba atspindėjimo lygis yra sumažėjęs. Privalomo reikalavimo nėra.
      10.   Nestandumas
      Kiek tai yra įmanoma, labai mažu standumu pasižymintys eurų banknotai išrūšiuojami kaip netinkami apyvartai. Kadangi nestandumas paprastai yra susijęs su susitepimu, daugumą nestandžių eurų banknotų aptinka susitepimo sensoriai. Privalomo reikalavimo nėra.
      11.   Sulankstymas
      Sulankstyti eurų banknotai dėl savo sumažėjusio ilgio arba pločio gali būti aptikti eurų banknotų dydį tikrinančių sensorių. Be to, juos gali aptikti storio sensoriai. Tačiau dėl techninių galimybių ribų, tik tie sulankstymai, kurie atitinka sugadinimui nustatytus kriterijus, t. y. sulenkimai, dėl kurių ilgis sumažėja daugiau negu 6 mm arba plotis – daugiau negu 5 mm, gali būti identifikuojami ir yra netinkami apyvartai.
      12.   Užlenktas kampas
      Eurų banknotas su užlenktu kampu, apimančiu didesnį negu 130 mm2 plotą, kurio trumpesniosios kraštinės ilgis didesnis negu 10 mm, yra netinkami apyvartai.

         (1)  Tai matuojama brėžiant tiesią liniją nuo įplėšimo viršaus iki banknoto krašto, kur prasideda įplėšimas (stačiakampio projekcija), o ne matuojant paties įplėšimo ilgį.

      IIIb PRIEDAS
      RANKINIU BŪDU ATLIEKAMO EURŲ BANKNOTŲ TINKAMUMO APYVARTAI TIKRINIMO MINIMALŪS STANDARTAI
      Šiame priedas nustatyti apmokyto personalo rankiniu būdu atliekamo eurų banknotų tinkamumo apyvartai tikrinimo minimalūs standartai.
      Tinkamumo apyvartai patikrinimų metu eurų banknotai, turintys bet kokį toliau pateikiamoje lentelėje nustatytą defektą, arba aiškiai matomą vieno iš vizualinių apsaugos požymių defektą, yra netinkami apyvartai. Tačiau, jei įmanoma, sulankstyti eurų banknotai ir eurų banknotai su užlenktais kampais gali būti ištiesinami rankomis. Atskirų eurų banknotų tinkamumo apyvartai patikrinimai atliekami vizualiai ir jiems nereikia naudoti jokios įrangos.
      Rankiniu būdu atliekamo tinkamumo apyvartai tikrinimo rūšiavimo kriterijų sąrašas

                  Defektas

                  Aprašymas

                  1.

                  Sutepimas

                  Vizualiai pastebima, kad visas eurų banknotas yra nešvarus

                  2.

                  Dėmė

                  Vizualiai pastebimas nešvarumas, susikoncentravęs tam tikroje vietoje

                  3.

                  Grafičiai

                  Vizualiai pastebima, kad ant eurų banknoto kas nors užrašyta arba bet kokiu būdu pažymėta arba nupiešta

                  4.

                  Išblukęs banknotas

                  Vizualiai pastebimas dažų trūkumas ant viso eurų banknoto arba jo dalies, pavyzdžiui, išskalbtas banknotas

                  5.

                  Įplėšimas

                  Eurų banknotas, kurio pakraštyje yra bent vienas įplėšimas

                  6.

                  Skylė

                  Eurų banknotas, kuriame yra bent viena vizualiai pastebima skylė

                  7.

                  Sugadinimas

                  Eurų banknotas, kuriam trūksta dalies (-ių) bent palei vieną kraštinę (priešingai nei skylės), pavyzdžiui, trūksta kampo

                  8.

                  Sutaisymas

                  Vieno ar kelių eurų banknotų dalys sujungtos lipnia juostele, klijais arba kitomis priemonėmis

                  9.

                  Susiglamžymas

                  Eurų banknotas su daug atsitiktinių sulankstymų ant viso banknoto, kurie gerokai paveikia banknoto išvaizdą

                  10.

                  Nestandumas

                  Dėl žymaus standumo trūkumo struktūriškai susidėvėjęs eurų banknotas

                  11.

                  Sulankstymas

                  Sulankstytas eurų banknotas, įskaitant eurų banknotą, kuris negali būti išlankstytas

                  12.

                  Užlenktas kampas

                  Eurų banknotas su bent vienu aiškiai matomu užlenktu kampu

      IV PRIEDAS
      DUOMENŲ RINKIMAS IŠ GRYNŲJŲ PINIGŲ TVARKYTOJŲ
      1.   Tikslai
      Duomenų rinkimu siekiama suteikti galimybes NCB ir ECB stebėti atitinkamą grynųjų pinigų tvarkytojų veiklą ir prižiūrėti grynųjų pinigų ciklo pokyčius.
      2.   Bendrieji principai
      2.1.   Duomenys apie banknotų tvarkymo aparatus teikiami tik tuo atveju, jei aparatai naudojami pakartotiniam banknotų išleidimui į apyvartą.
      2.2.   Grynųjų pinigų tvarkytojai reguliariai teikia savo valstybės narės NCB:

                  —

                  informaciją apie subjektus, kuriuose tvarkomi grynieji pinigai, pavyzdžiui, filialus; ir

                  —

                  informaciją apie banknotų tvarkymo aparatus ir bankomatus.

            2.3.   Be to, grynųjų pinigų tvarkytojai, kurie eurų banknotus pakartotinai išleidžia į apyvartą per banknotų tvarkymo aparatus ir bankomatus, reguliariai teikia savo valstybės narės NCB:

                  —

                  informaciją apie operacijų su grynaisiais pinigais, į kurias įtraukiami banknotų tvarkymo aparatai ir bankomatai, kiekį (apdorotų eurų banknotų skaičių),

                  —

                  informaciją apie kredito įstaigų tolimus filialus, kuriuose atliekama nedaug operacijų su grynaisiais pinigais ir kuriuose tinkamumo apyvartai patikrinimai atliekami rankiniu būdu.

            3.   Duomenų tipas ir atskaitomybės reikalavimai
      3.1.   Priklausomai nuo surinktų duomenų pobūdžio, jie yra skirstomi į pagrindinius duomenis ir operacinius duomenis.
      Pagrindiniai duomenys
      3.2.   Pagrindiniai duomenys apima informaciją apie: a) atskirus grynųjų pinigų tvarkytojus ir jų eksploatuojamus banknotų tvarkymo aparatus ir bankomatus; ir b) kredito įstaigų tolimus filialus.
      3.3.   Pagrindiniai duomenys NCB teikiami šio sprendimo taikymo dieną ir po to – kas šešis mėnesius. 1 priedėlyje pateiktame pavyzdyje nustatytus duomenis teikti būtina, nors NCB gali reikalauti juos teikti kitokiu formatu. Pereinamuoju laikotarpiu NCB gali reikalauti teikti duomenis kas mėnesį, jei tokia buvo jų praktika iki šio sprendimo įsigaliojimo, arba kas ketvirtį.
      3.4.   Stebėsenos tikslais NCB gali nuspręsti rinkti duomenis vietos lygiu, pavyzdžiui, iš filialų.
      3.5.   NCB gali nuspręsti netaikyti atskaitomybės reikalavimų eurų banknotų tvarkymo aparatams, kurie naudojami tik banko kasoje išduodamiems eurų banknotams apdoroti.
      3.6.   3 priedėlyje pateiktame pavyzdyje nustatytus duomenis apie tolimus filialus teikti būtina, nors NCB gali reikalauti juos teikti kitokiu formatu.
      Operaciniai duomenys
      3.7.   Duomenys, atsirandantys iš grynųjų pinigų tvarkytojų atliekamo eurų banknotų apdorojimo ir pakartotinio išleidimo į apyvartą, klasifikuojami kaip operaciniai duomenys.
      3.8.   NCB gali nuspręsti kitiems ūkio subjektams, kaip nurodyta Reglamento (EB) Nr. 1338/2001 6 straipsnio 1 dalyje, netaikyti įpareigojimo teikti operacinius duomenis, jei eurų banknotų, kuriuos jie pakartotinai išleidžia į apyvartą per bankomatus, skaičius yra mažesnis nei NCB nustatyta riba.
      3.9.   Duomenys teikiami kas šeši mėnesiai. Duomenys NCB pateikiami ne vėliau kaip per du mėnesius po atitinkamo atskaitingojo laikotarpio, tai yra, iki vasario mėnesio pabaigos ir rugpjūčio mėnesio pabaigos. Duomenys gali būti teikiami naudojant 2 priedėlyje pateiktą pavyzdį. Pereinamuoju laikotarpiu NCB gali reikalauti teikti duomenis kas mėnesį, jei tokia buvo jų praktika iki šio sprendimo įsigaliojimo, arba kas ketvirtį.
      3.10.   Duomenis teikia grynųjų pinigų tvarkytojai, kurie eurų banknotus tvarko rankiniu būdu. Jei grynųjų pinigų tvarkytojas perdavė autentiškumo ir tinkamumo apyvartai tikrinimą kitam grynųjų pinigų tvarkytojui, duomenis teikia pagal 3 straipsnio 2 dalį paskirtas grynųjų pinigų tvarkytojas.
      3.11.   Grynųjų pinigų tvarkytojai teikia duomenis apie vienetus (kiekį), agreguotus nacionaliniu lygiu ir paskirstytus pagal eurų banknotų nominalus. Kreditų įstaigų tolimų filialų operaciniai duomenys teikiami atskirai.
      3.12.   Stebėsenos tikslais NCB gali nuspręsti rinkti duomenis vietos lygiu, pavyzdžiui, iš filialų.
      3.13.   NCB gali nuspręsti netaikyti atskaitomybės reikalavimų eurų banknotams, kurie apdorojami eurų banknotų tvarkymo aparatais ir išduodami banko kasoje.
      3.14.   Gali būti paprašyta, kad grynųjų pinigų tvarkytojai, kurie autentiškumo ir tinkamumo apyvartai tikrinimą perdavė kitiems grynųjų pinigų tvarkytojams, pateiktų NCB apie juos išsamią informaciją.
      3.15.   3 priedėlyje pateiktame pavyzdyje nurodytus duomenis apie tolimus filialus teikti būtina, nors NCB gali reikalauti juos teikti kitokiu formatu ir su grynųjų pinigų tvarkytojais gali sudaryti susitarimą rinkti išsamesnius duomenis.
      4.   Konfidencialumas ir duomenų skelbimas
      4.1.   Ir pagrindiniai, ir operaciniai duomenys laikomi konfidencialiais.
      4.2.   NCB ir ECB gali nuspręsti skelbti ataskaitas arba statistiką, naudodami pagal šį priedą gautus duomenis. Bet kokia tokia paskelbta informacija yra taip agreguojama, kad jokie duomenys negalėtų būti priskiriami atskiriems atskaitingiesiems agentams.

         1 PRIEDĖLIS
         DUOMENŲ TEIKIMO PAVYZDYS
         Pagrindiniai duomenys
         Ši informacija teikiama [kam]:
         [NCB pavadinimas; kontaktiniai duomenys iškilus klausimams; adresas]
         1.   Informacija apie grynųjų pinigų tvarkytoją
         Grynųjų pingų tvarkytojo pavadinimas:
         Pagrindinės būstinės adresas:
         Pašto indeksas:
         Miestas:
         Gatvė:
         Bendrovės rūšis:

                     —

                     Kredito įstaiga,

                     —

                     Valiutos keitykla,

                     —

                     Grynųjų pinigų pervežimo bendrovė, kuri nėra mokėjimo įstaiga,

                     —

                     Brokeris (mažmenininkas),

                     —

                     Kazino,

                     —

                     Kita, įskaitant mokėjimo įstaigas, jei jos dar nepriskirtos vienai iš pirmiau nurodytų kategorijų (nurodyti).

               Kontaktiniai asmenys:
         Vardai, pavardės:
         Telefono numeriai:
         Fakso numeriai:
         El. pašto adresai:
         Partneris, kuriam perduodama tam tikra funkcija (jei yra)
         Pavadinimas:
         Adresas:
         Pašto kodas:
         Miestas:
         2.   Klientų valdomi aparatai

                     Rūšis

                     Gamintojas (1)

                     Aparato pavadinimas (1)

                     Identifikavimas (1)

                     (detektorių sistema/programinės įrangos versijos)

                     Bendras eksploatuojamų aparatų skaičius

                     CIM

                     CRM

                     CCM

                     COM

                     TARM (2)

                     TAM (2)

               3.   Profesionaliems naudotojams skirti aparatai

                     Rūšis

                     Gamintojas (3)

                     Aparato pavadinimas (3)

                     Identifikavimas (3)

                     (detektorių sistema/programinės įrangos versijos)

                     Bendras eksploatuojamų aparatų skaičius

                     BPM

                     BAM

                     TARM (4)

                     TAM (4)

               4.   Bankomatai

                     Rūšis

                     Bendras eksploatuojamų aparatų skaičius

                     ATM

                     SCoT

                     Kiti

            (1)  Jei ECB nesuteikia unikalaus identifikacinio numerio, šios eilutės pildomos pagal ECB interneto svetainėje esančią atitinkamą informaciją.

            (2)  Naudojami kaip klientų valdomi aparatai.

            (3)  Jei ECB nesuteikia unikalaus identifikacinio numerio, šios eilutės pildomos pagal ECB interneto svetainėje esančią atitinkamą informaciją.

            (4)  Naudojami tik kaip profesionaliems naudotojams skirti aparatai.

         2 PRIEDĖLIS
         DUOMENŲ TEIKIMO PAVYZDYS
         Operaciniai duomenys
         1.   Informacija apie grynųjų pinigų tvarkytoją

                     Grynųjų pinigų tvarkytojo pavadinimas

                     Ataskaitinis laikotarpis

               2.   Duomenys
         Prašome pateikti nacionaliniu arba regioniniu lygiu agreguotus duomenis – kaip nusprendė NCB (išskyrus tolimus filialus).

                     Bendras apdorotų eurų banknotų skaičius (1)

                     Iš jų - išrūšiuoti kaip netinkami apyvartai (1)

                     Iš jų – pakartotinai išleisti į apyvartą (2)

                     5 EUR

                     10 EUR

                     20 EUR

                     50 EUR

                     100 EUR

                     200 EUR

                     500 EUR

                     Per klientų valdomus aparatus ir bankomatus išplatintų eurų banknotų skaičius

               Kredito įstaigos šiuos duomenis teikti privalo.

            (1)  Šis straipsnis apima ir profesionaliems naudotojams skirtus, ir klientų valdomus aparatus.

            (2)  Išskyrus į NCB grąžintus eurų banknotus ir eurų banknotus, pakartotinai išleistus į apyvartą per banko kasas, kurie nebuvo apdoroti profesionaliems naudotojams skirtu aparatu.

         3 PRIEDĖLIS
         KREDITO ĮSTAIGŲ TOLIMI FILIALAI
         Šią informaciją teikia tik tos kredito įstaigos, kurios turi tolimų filialų, kaip nurodyta 7 straipsnio 1 dalyje.
         1.   Informacija apie kredito įstaigą

                     Kredito įstaigos pavadinimas

                     Ataskaitinis laikotarpis

               2.   Duomenys

                     Tolimo filialo pavadinimas

                     Adresas

                     Per klientų valdomus aparatus ir bankomatus išplatintų eurų banknotų skaičius


title: 2013/522/ES: 2013 m. spalio 7 d. Tarybos sprendimas dėl Europos Sąjungos ir Žaliojo Kyšulio Respublikos susitarimo dėl neteisėtai esančių asmenų readmisijos sudarymo

text:
24.10.2013

               LT

               Europos Sąjungos oficialusis leidinys

               L 282/13

         TARYBOS SPRENDIMAS
   2013 m. spalio 7 d.
   dėl Europos Sąjungos ir Žaliojo Kyšulio Respublikos susitarimo dėl neteisėtai esančių asmenų readmisijos sudarymo
   (2013/522/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 3 dalį kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               remiantis Tarybos sprendimu 2013/77/ES (1), Sąjungos vardu buvo pasirašytas Europos Sąjungos ir Žaliojo Kyšulio Respublikos susitarimas dėl neteisėtai esančių asmenų readmisijos (toliau – Susitarimas) su sąlyga, kad jis bus sudarytas;

               (2)

               Susitarimas turėtų būti patvirtintas;

               (3)

               Susitarimo 18 straipsniu steigiamas jungtinis readmisijos komitetas, kuris, vadovaujantis jo 18 straipsnio 5 dalimi, priima savo darbo tvarkos taisykles. Reikėtų numatyti supaprastintą Sąjungos pozicijos jungtiniame readmisijos komitete tų darbo tvarkos taisyklių priėmimo tvarką;

               (4)

               pagal Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius ir nedarant poveikio to protokolo 4 straipsniui, Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               pagal Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius ir nedarant poveikio to protokolo 4 straipsniui, Airija nedalyvauja priimant šį sprendimą ir jis nėra jai privalomas ar taikomas;

               (6)

               pagal Protokolo Nr. 22 dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu sudaromas Europos Sąjungos ir Žaliojo Kyšulio Respublikos susitarimas dėl neteisėtai esančių asmenų readmisijos (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu pateikti Susitarimo 22 straipsnio 2 dalyje numatytą pranešimą ir taip išreikšti Sąjungos sutikimą laikytis Susitarimo (2).
   3 straipsnis
   Komisija, padedama valstybių narių ekspertų, atstovauja Sąjungai jungtiniame readmisijos komitete, įsteigtame pagal Susitarimo 18 straipsnį.
   4 straipsnis
   Pagal Susitarimo 18 straipsnio 5 dalį, Komisija, pasikonsultavusi su specialiu Tarybos paskirtu komitetu, nustato Sąjungos poziciją jungtiniame readmisijos komitete dėl jo darbo tvarkos taisyklių priėmimo.
   5 straipsnis
   Šis sprendimas įsigalioja jo priėmimo dieną.

      Priimta Liuksemburge 2013 m. spalio 7 d.

            Tarybos vardu

            Pirmininkas

         J. BERNATONIS

      (1)  OL L 37, 2013 2 8, p. 1.

      (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: 2009/856/EB: 2009 m. lapkričio 27 d. Komisijos sprendimas dėl 2010 m. informavimo priemonių, tyrimų, vertinimo ir tiesioginės dotacijos PGSO pagal Reglamento (EB, Euratomas) Nr. 2342/2002, 168 straipsnio 1 dalies c punktą finansavimo sprendimo priėmimo

text:
28.11.2009

               LT

               Europos Sąjungos oficialusis leidinys

               L 313/126

      KOMISIJOS SPRENDIMAS

   2009 m. lapkričio 27 d.
   dėl 2010 m. informavimo priemonių, tyrimų, vertinimo ir tiesioginės dotacijos PGSO pagal Reglamento (EB, Euratomas) Nr. 2342/2002, 168 straipsnio 1 dalies c punktą finansavimo sprendimo priėmimo
   (2009/856/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 20, 23 ir 41 straipsnius,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2) (toliau – Finansinis reglamentas), ypač į jo 75 straipsnį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (3) (toliau – Įgyvendinimo taisyklės), ypač į jo 90 straipsnį,
   kadangi:

               (1)

               Sprendimu 2009/470/EB nustatytos procedūros, reglamentuojančios finansinio Bendrijos įnašo skyrimą specialiosioms veterinarijos priemonėms, visų pirma gyvūnų sveikatos, gyvūnų gerovės ir maisto saugos sričių informavimo politikai, techninėms ir mokslinėms priemonėms.

               (2)

               Pagal Sprendimo 2009/470/EB 19 straipsnį Bendrija skiria finansinį įnašą informavimo apie gyvūnų sveikatą, jų gerovę ir maisto saugą gyvūninės kilmės produktuose politikai kurti, taip pat tyrimams, būtiniems teisės aktams dėl gyvūnų gerovės rengti ir tobulinti, atlikti.

               (3)

               Bendrijos veiksmų plane dėl gyvūnų apsaugos ir gerovės 2006–2010 m. (4) konkrečiai numatyta užtikrinti, kad gyvulių laikytojai ir (arba) prižiūrėtojai bei plačioji visuomenė aktyviau dalyvautų veiksmuose, susijusiuose su dabartiniais gyvūnų apsaugos ir gerovės standartais, ir būtų geriau informuoti, taip pat numatyta toliau remti ir skatinti tarptautinius veiksmus, kuriais didinamas informuotumas ir didinamas sutarimas gyvūnų gerovės klausimais. Todėl Europos informavimo apie gyvūnų gerovę Europoje ir kitur strategija įgyvendinama, kad piliečiams būtų aiškinama apie gyvūninės produkcijos sistemų skirtumus ir išlaidas siekiant aukštesnių gyvūnų gerovės standartų ir jų teikiamą naudą.

               (4)

               Komisijos komunikate Tarybai, Europos Parlamentui, Europos ekonomikos ir socialinių reikalų komitetui ir Regionų komitetui dėl naujos Europos Sąjungos gyvūnų sveikatos strategijos (2007–2013 m.) pripažįstama piliečių, pilietinės visuomenės asociacijų ir EB institucijų (ypač Europos Komisijos) dialogo svarba.

               (5)

               Gyvūnų sveikatos klausimams viešinti ir suinteresuotosioms šalims, organizacijoms ir visuomenei supažindinti su Gyvūnų sveikatos strategija anksčiau sukurta veiksminga informavimo strategija. Šios informavimo strategijos reikėtų laikytis ir toliau. 2010 m. per ES veterinarijos savaitę Komisija ketina ypač daug dėmesio skirti gyvų gyvūnų identifikacijos ir atsekamumo maisto grandinėje klausimams.

               (6)

               2011 m. suteiktas pavadinimas „2011-ieji – tarptautiniai veterinarijos metai“, tuomet pasaulyje bus minima veterinarinio švietimo 250 metų sukaktis. Bus parengta įvairioms suinteresuotosioms šalims skirta informavimo strategija, kad būtų pabrėžta jos svarba, o suinteresuotosios šalys būtų informuojamos apie įvairius renginius, organizuojamus šiai progai tais metais paminėti.

               (7)

               Sprendimo 2009/470/EB 41 straipsnyje numatyta, kad Komisija pateikia Europos Parlamentui ir Tarybai pranešimą apie gyvūnų sveikatos padėtį ir išlaidų gyvūnų ligų likvidavimo kontrolės ir stebėsenos programoms įgyvendinti efektyvumą.

               (8)

               Todėl tikslinga, kad Bendrija 2010 m. finansuotų maisto saugos, gyvūnų sveikatos ir gerovės bei zootechnikos sričių tyrimus, poveikio vertinimą, kitus vertinimus ir informavimo politiką. Reikėtų nustatyti didžiausią šiems veiksmams skirtiną sumą.

               (9)

               Pagal Sprendimo 2009/470/EB 22 straipsnį Bendrija gali įgyvendinti arba padėti valstybėms narėms ar tarptautinėms organizacijoms įgyvendinti Bendrijos veterinarijos teisės aktams rengti ir švietimui arba mokymui veterinarijos srityje tobulinti būtinas technines ir mokslines priemones.

               (10)

               Pasaulio gyvūnų sveikatos organizacija (toliau – PGSO) yra tarpvyriausybinė organizacija, atsakinga už gyvūnų sveikatos gerinimą visame pasaulyje. Pasaulio prekybos organizacijos (toliau – PPO) ji pripažįstama kaip šiai sričiai atstovaujanti organizacija, nustatanti tarptautinės prekybos gyvūnais ir jų produktais standartus.

               (11)

               2009 m. spalio 12–14 d. PGSO surengė tarptautinę konferenciją „Veterinarinio švietimo plėtojimas siekiant sukurti saugesnį pasaulį“.

               (12)

               PGSO konferencija suteikė galimybę užtikrinti, kad viso pasaulio veterinarijos institucijų dekanai ir direktoriai ir pagrindiniai nacionaliniai politikos formuotojai geriau suprastų Bendrijos gyvūnų sveikatos politiką ir tai, kaip plėtoti veterinarinį švietimą dalyvaujančiose šalyse. Todėl Bendrijos finansinė parama informacijos, susijusios su Tarptautinės PGSO konferencijos veikla, sklaidai atitinka Bendrijos tikslą gerinti veterinarijos padėtį Bendrijoje.

               (13)

               PGSO ketina surengti tarptautinę konferenciją snukio ir nagų ligos klausimais. Šia konferencija bus remiami Komisijos komunikate Tarybai, Europos Parlamentui, Europos ekonomikos ir socialinių reikalų komitetui bei Regionų komitetui dėl naujos Europos Sąjungos gyvūnų sveikatos strategijos (2007–2013 m.) nustatyti veiksmai. Todėl siekdama sudaryti palankesnes sąlygas su šia liga susijusiems Bendrijos teisės aktams rengti, Bendrija turėtų prisidėti prie šios iniciatyvos. Taigi Bendrija turėtų skirti lėšų šiai PGSO iniciatyvai paremti.

               (14)

               Pagal Finansinio reglamento 75 straipsnį ir Įgyvendinimo taisyklių 90 straipsnio 1 dalį prieš išlaidų iš Bendrijos biudžeto įsipareigojimą institucija ar institucijos, kurioms institucija yra pavedusi įgaliojimus, turi priimti finansavimo sprendimą, kuriame išdėstomi pagrindiniai su biudžeto išlaidomis susijusių veiksmų elementai.

               (15)

               Pagal Įgyvendinimo taisyklių 168 straipsnio 1 dalies c punktą dotacijos gali būti skiriamos neskelbiant pasiūlymų konkurso tuo atveju, kai institucijos turi de facto monopoliją. Savo sektoriuje PGSO turi de facto monopoliją, todėl tam, kad Bendrija galėtų skirti lėšų su PGSO konferencija „Veterinarinio švietimo plėtojimas siekiant sukurti saugesnį pasaulį“ susijusiai techninei ir mokslinei medžiagai platinti ir tarptautinei konferencijai snukio ir nagų ligos klausimais organizuoti ir dalyviams priimti, pasiūlymų konkurso skelbti nereikia.

               (16)

               Remiantis Finansinio reglamento 83 straipsniu ir Įgyvendinimo taisyklių 106 straipsnio 5 dalimi, pagal šį finansavimo sprendimą taip pat galima mokėti delspinigius už pavėluotą mokėjimą.

               (17)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         NUSPRENDĖ:
   1 straipsnis
   Informavimo priemonių, tyrimų ir vertinimo atlikimo ir tiesioginės dotacijos PGSO skyrimo veiksmai, kaip išdėstyta priede, patvirtinami. Tai yra finansavimo sprendimas kaip apibrėžta Finansinio reglamento 75 straipsnyje.
   2 straipsnis
   Šiuo sprendimu nustatyta didžiausia Bendrijos parama šios programos įgyvendinimui – 3 685 000 EUR, finansuotina pagal šią 2009 m. Europos Bendrijų bendrojo biudžeto eilutę:

               —

               biudžeto eilutė 17 04 02 01: 3 685 000 EUR.

         Šiuos asignavimus taip pat galima naudoti delspinigiams už pavėluotą mokėjimą mokėti.
   3 straipsnis
   Dotacijos PGSO bus skirtos pagal susitarimą dėl dotacijų, neskelbiant pasiūlymų konkurso, nes PGSO yra tarpvyriausybinė organizacija, atsakinga už gyvūnų sveikatos gerinimą visame pasaulyje, ir todėl turinti de facto monopolį pagal darbų programos priede išdėstytas sąlygas.

      Priimta Briuselyje 2009 m. lapkričio 27 d.

            Komisijos vardu

         Androulla VASSILIOU

            Komisijos narė

      (1)  OL L 155, 2009 6 18, p. 30.

      (2)  OL L 248, 2002 9 16, p. 1.

      (3)  OL L 357, 2002 12 31, p. 1.

      (4)  COM(2006) 13 galutinis.

      PRIEDAS

         2009 M. GEGUŽĖS 25 D. TARYBOS SPRENDIMAS 2009/470/EB DĖL IŠLAIDŲ VETERINARIJOS SRITYJE, YPAČ JO 20, 22, 23 IR 41 STRAIPSNIAI. 2010 M. VEIKLA

      1.1.   Įvadas

      Šioje programoje 2010 m. numatytos 6 įgyvendinimo priemonės. Remiantis 2009 m. gegužės 25 d. Tarybos sprendime 2009/470/EB dėl išlaidų veterinarijos srityje išdėstytais tikslais, biudžeto lėšos paskirstomos ir pagrindiniai veiksmai yra:

                  —

                  Dotacijoms (vykdoma tiesioginio centralizuoto valdymo būdu) (1.2):

                              —

                              Bendrijos finansinis įnašas informacijos apie 2009 m. spalio 12–14 d. PGSO rengiamą tarptautinę konferenciją „Veterinarinio švietimo plėtojimas siekiant sukurti saugesnį pasaulį“ sklaidai finansuoti, kuriuo Bendrija bendrai finansuoja ne daugiau kaip 80 % visų reikalavimus atitinkančių išlaidų, yra 50 000 EUR.

                              —

                              Bendrijos finansinis įnašas 2010 m. PGSO rengiamai tarptautinei konferencijai snukio ir nagų ligos klausimais finansuoti, kuriuo Bendrija bendrai finansuoja ne daugiau kaip 33 % visų reikalavimus atitinkančių išlaidų, yra 200 000 EUR.

                  —

                  Viešajam pirkimui (vykdoma tiesioginio centralizuoto valdymo būdu) (1.3):

                              —

                              Naudojant bendrąjį susitarimą tyrimui, pagal kurį bus rengiamas pranešimas apie gyvūnų sveikatos padėtį ir išlaidų gyvūnų ligų likvidavimo kontrolės ir stebėsenos programoms įgyvendinti efektyvumą, atlikti didžiausia suma yra 100 000 EUR.

                              —

                              Naudojant bendrąjį susitarimą informavimo apie „2011-uosius – tarptautinius veterinarijos metus“ kampanijai įgyvendinti didžiausia suma yra 200 000 EUR.

                              —

                              Naudojant bendrąjį susitarimą leidiniams ir informacijos apie gyvūnų gerovės strategiją sklaidai didžiausia suma yra 230 000 EUR.

                              —

                              Naudojant bendrąjį susitarimą leidiniams ir informacijos sklaidai, kuriais skatinamas domėjimasis gyvūnų gerovės srities klausimais ir Gyvūnų sveikatos strategijos principais, didžiausia suma yra 2 905 000 EUR.

            1.2.   Dotacijos

      1.2.1.   Bendrijos finansinis įnašas informacijos apie 2009 m. spalio 12–14 d. Pasaulio gyvūnų sveikatos organizacijos (PGSO) surengtą tarptautinę konferenciją „Veterinarinio švietimo plėtojimas siekiant sukurti saugesnį pasaulį“ sklaidai finansuoti

      Dotacijos teikiamos rašytinio susitarimo pagrindu.

         Teisinis pagrindas

      Sprendimo 2009/470/EB 23 straipsnis

         Biudžeto eilutė

      17 04 02 01

         Siekiami tikslai ir planuojami rezultatai

      2009 m. spalio 12–14 d. PGSO surengė tarptautinę konferenciją „Veterinarinio švietimo plėtojimas siekiant sukurti saugesnį pasaulį“.
      PGSO konferencija suteikė galimybę užtikrinti, kad viso pasaulio veterinarijos institucijų dekanai ir direktoriai ir pagrindiniai nacionaliniai politikos formuotojai geriau suprastų Bendrijos gyvūnų sveikatos politiką ir kaip plėtoti veterinarinį švietimą dalyvaujančiose šalyse. Todėl Bendrijos finansinė parama informacijos, susijusios su Tarptautinės PGSO konferencijos veikla, sklaidai atitinka Bendrijos tikslą gerinti veterinarijos padėtį Bendrijoje.

         Įgyvendinimo priemonės aprašymas ir tikslai

      Bendrijos finansinis įnašas informacijos apie 2009 m. spalio 12–14 d. PGSO surengtą tarptautinę konferenciją „Veterinarinio švietimo plėtojimas siekiant sukurti saugesnį pasaulį“ sklaidai finansuoti.

         Įgyvendinimas

      Tiesioginis centralizuotas

         Tiesioginis sutarčių sudarymas

      168 straipsnio 1 dalies c punktas

         Didžiausia galima bendro finansavimo suma

      Daugiausia 80 % visų reikalavimus atitinkančių išlaidų
      1.2.2.   Bendrijos finansinis įnašas 2010 m. Pasaulio gyvūnų sveikatos organizacijos (PGSO) rengiamai tarptautinei konferencijai snukio ir nagų ligos klausimais finansuoti

      Dotacijos teikiamos rašytinio susitarimo pagrindu.

         Teisinis pagrindas

      Sprendimo 2009/470/EB 23 straipsnis

         Biudžeto eilutė

      17 04 02 01

         Siekiami tikslai ir planuojami rezultatai

      2010 m. PGSO planuoja surengti tarptautinę konferenciją snukio ir nagų ligos klausimais. Šia konferencija bus remiami Komisijos komunikate Tarybai, Europos Parlamentui, Ekonomikos ir socialinių reikalų komitetui bei Regionų komitetui dėl naujos Europos Sąjungos gyvūnų sveikatos strategijos (2007–2013 m.) numatyti veiksmai. Todėl siekdama geriau apsisaugoti nuo šios ligos, Bendrija turėtų prisidėti prie šios iniciatyvos.

         Įgyvendinimo priemonės aprašymas ir tikslas

      Bendrija teiks paramą PGSO rengiant šią tarptautinę konferenciją

         Įgyvendinimas

      Tiesioginis centralizuotas

         Tiesioginis sutarčių sudarymas

      168 straipsnio 1 dalies c punktas

         Didžiausia galima bendro finansavimo suma

      Daugiausia 33 % visų reikalavimus atitinkančių išlaidų, susijusių su šios tarptautinės konferencijos rengimu
      1.3.   Viešieji pirkimai

      Bendras viešųjų pirkimų sutartims skirtas 2009 m. biudžetas yra 3 435 000 EUR.
      1.3.1.   Tyrimo, pagal kurį bus rengiamas pranešimas apie gyvūnų sveikatos padėtį ir išlaidų gyvūnų ligų likvidavimo kontrolės ir stebėsenos įgyvendinimo programoms efektyvumą, atlikimas

         Teisinis pagrindas

      Sprendimo 2009/470/EB 41 straipsnis

         Biudžeto eilutė

      17 04 02 01

         Orientacinis numatomų sudaryti sutarčių skaičius ir tipas

      Viena viešojo paslaugų pirkimo sutartis (naudoti esamą bendrąjį susitarimą)

         Numatomų sudaryti sutarčių objektas

      Tyrimo, kurio rezultatai bus naudojami kaip pagalba rengiant galutinį pranešimą, kaip nurodyta Sprendime 2009/470/EB 41 straipsnyje, parengimas.

         Įgyvendinimas

      Tiesioginis centralizuotas

         Viešojo pirkimo procedūros pradžios orientacinis tvarkaraštis

         Konkreti sutartis

      Konkrečios vienos viešojo paslaugų pirkimo sutarties sudarymas (per pirmą 2010 m. ketvirtį) pagal bendrąjį susitarimą (žr. SANCO/2008/01/055)
      1.3.2.   Informavimo kampanija „2011-iesiems – tarptautiniams veterinarijos metams“ populiarinti

         Teisinis pagrindas

      Sprendimo 2009/470/EB 20 straipsnis

         Biudžeto eilutė

      17 04 02 01

         Orientacinis numatomų sudaryti sutarčių skaičius ir tipas

      Viena viešojo paslaugų pirkimo sutartis (naudoti esamą bendrąjį susitarimą)

         Numatomų sudaryti sutarčių objektas

      Informavimo kampanijos, įskaitant įvairius informavimo veiksmus rengiant „2011-uosius – tarptautinius veterinarijos metus“, kad tais metais būtų populiarinama Bendrijos gyvūnų sveikatos politika, rengimas.

         Įgyvendinimas

      Tiesioginis centralizuotas

         Viešojo pirkimo procedūros pradžios orientacinis tvarkaraštis

         Konkreti sutartis

      Konkrečios viešojo paslaugų pirkimo sutarties sudarymas (per antrą 2010 m. ketvirtį) pagal bendrąjį susitarimą (žr. SANCO/2009/A1/005)
      1.3.3.   Su gyvūnų gerovės strategija susiję leidiniai ir informacijos sklaida

         Teisinis pagrindas

      Sprendimo 2009/470/EB 20 straipsnis

         Biudžeto eilutė

      17 04 02 01

         Orientacinis numatomų sudaryti sutarčių skaičius ir tipas

      Daugiausia trys viešojo paslaugų pirkimo sutartys (naudoti esamą bendrąjį susitarimą)

         Numatomų sudaryti sutarčių objektas

      Kaip numatyta 2006–2010 m. Bendrijos veiksmų plane dėl gyvūnų apsaugos ir gerovės, 2010 m. suplanuoti tokie plano 4 ir 5 sritis atitinkantys veiksmai:

                  —

                  sukurti interaktyvią gyvūnų gerovei skirtą svetainę, kad būtų populiarinamos gyvūnų gerovės strategijos ir iniciatyvos, ir atnaujinti ir tvarkyti jos turinį,

                  —

                  su projektu „Gerovės kokybė“ (angl. Welfare Quality® project) susiję tolesni veiksmai (http://www.welfarequality.net/everyone). Projektą „Gerovės kokybė“ remia Komisija, siekdama sukurti gyvūnų gerovės rodiklius ir gerinti gyvūninių produktų, kuriuos gaminant buvo užtikrinta aukšto lygio gyvūnų gerovė, rinkodarą,

                  —

                  vėliau parengti žemės ūkio naudmenoms skirtą interneto svetainę ir mokytojo priemonių rinkinį. Parengti interneto svetainę ir kitomis kalbomis, esamus panašius projektus įtraukti į žemės ūkio naudmenų mokytojo priemonių rinkinio strategiją, parengti esamų gyvūnų gerovės mokymo programų Europos masto tyrimą,

                  —

                  rengti renginius, konferencijas gyvūnų gerovės mokymo klausimais,

                  —

                  surengti vaikų piešinių konkursą, kad būtų sukurta nauja reklaminės medžiagos išvaizda.

         Įgyvendinimas

      Tiesioginis centralizuotas

         Viešojo pirkimo procedūros pradžios orientacinis tvarkaraštis

         Konkreti sutartis

      Daugiausia trijų konkrečių viešojo paslaugų pirkimo sutarčių sudarymas (per pirmą 2010 m. ketvirtį) pagal bendrąjį susitarimą (žr. SANCO/2009/A1/005)
      1.3.4.   Leidiniai ir informacijos sklaida gyvūnų sveikatos klausimams ir Gyvūnų sveikatos strategijos principams populiarinti

         Teisinis pagrindas

      Sprendimo 2009/470/EB 20 straipsnis

         Biudžeto eilutė

      17 04 02 01

         Orientacinis numatomų sudaryti sutarčių skaičius ir tipas

      Daugiausia septynios viešojo paslaugų pirkimo sutartys (naudoti esamą bendrąjį susitarimą)

         Numatomų sudaryti sutarčių objektas

                  —

                  Veterinarijos savaitė 2010 m.:

                              —

                              dviejų dienų konferencija Briuselyje dalyvaujant visoms suinteresuotosioms šalims,

                              —

                              vaizdo ir spausdintinės medžiagos apie gyvūnų identifikacijos ir atsekamumo svarbą plačiajai visuomenei rengimas,

                              —

                              vykstant veterinarijos savaitei renginių, skirtų veterinarijos universitetų studentams ir plačiajai visuomenei, organizavimas visose valstybėse narėse, pagalbinės medžiagos rengimas, informuotumo gyvūnų sveikatos klausimais, įskaitant, pavyzdžiui, ES gyvūnų sveikatos strategiją, gyvūnų ir pasiutligės identifikaciją ir atsekamumą, didinimas.

                  —

                  Skatinimas Bendrijos gyvūnų sveikatos politiką vykdyti pagal Gyvūnų sveikatos strategiją:

                              —

                              populiarinimo kampanijos, naudojant specialiai pritaikytą po Europos Sąjungą keliaujantį automobilį, kuris sustotų žemės ūkio parodose, veterinarų sueigose, turizmo mugėse ir mokyklose, tolesnis vykdymas,

                              —

                              plačiajai visuomenei skirtos spausdintinės medžiagos apie naminių augintinių pasus visomis kalbomis parengimas,

                              —

                              plačiajai visuomenei skirto internetinio pasiutligės profilaktikos vadovo, kuris būtų išverstas į kelias pagrindines kalbas, parengimas.

         Įgyvendinimas

      Tiesioginis centralizuotas

         Viešojo pirkimo procedūros pradžios orientacinis tvarkaraštis

         Konkreti sutartis

      Daugiausia septynių konkrečių viešojo paslaugų pirkimo sutarčių sudarymas (per pirmą ir antrą 2010 m. ketvirčius) pagal bendrąjį susitarimą (žr. SANCO/2009/A1/005)


title: 2006 m. gegužės 17 d. tarpinstitucinio susitarimo dėl biudžetinės drausmės ir patikimo finansų valdymo keitimas 2008 m. gruodžio 18 d. Europos Parlamento sprendimas dėl 2006 m. gegužės 17 d. Europos Parlamento,Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymokeitimo projekto (2008/2320(ACI))#PRIEDAS 2006 M. GEGUŽĖS 17 D. EUROPOS PARLAMENTO, TARYBOS IR KOMISIJOS TARPINSTITUCINIOSUSITARIMO DĖL BIUDŽETINĖS DRAUSMĖS IR PATIKIMO FINANSŲ VALDYMO PAKEITIMOPROJEKTAS

text:
23.2.2010

               LT

               Europos Sąjungos oficialusis leidinys

               CE 45/95

         2006 m. gegužės 17 d. tarpinstitucinio susitarimo dėl biudžetinės drausmės ir patikimo finansų valdymo keitimas
   P6_TA(2008)0617
   2008 m. gruodžio 18 d. Europos Parlamento sprendimas dėl 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo keitimo projekto (2008/2320(ACI))
   (2010/C 45 E/18)

      Europos Parlamentas,

               —

               atsižvelgdamas į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 25 punktą,

               —

               atsižvelgdamas į Komisijos pasiūlymą dėl 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo pakeitimo projekto (COM(2008)0834),

               —

               atsižvelgdamas į savo 2008 m. gruodžio 18 d. rezoliuciją dėl 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo pakeitimo projekto (2),

               —

               atsižvelgdamas į Darbo tvarkos taisyklių 120 straipsnio 1 dalį ir 43 straipsnio 1 dalį,

               —

               atsižvelgdamas į Konstitucinių reikalų komiteto pranešimą (A6-0509/2008),

               A.

               kadangi Biudžeto komitetas siūlo pritarti pasiūlytam minėtojo 2006 m. gegužės 17 d. tarpinstitucinio susitarimo pakeitimui,

               B.

               kadangi pasiūlytas pakeitimas neprieštarauja Sutarčių nuostatoms ar Parlamento darbo tvarkos taisyklėms,

         1.   pritaria 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (2007–2013) pakeitimui, kuris pridedamas prie šio sprendimo;
   2.   paveda Pirmininkui perduoti šį sprendimą ir jo priedą Tarybai ir Komisijai susipažinti.

      (1)  OL C 139, 2006 6 14, p. 1.

      (2)  Priimti tekstai, P6_TA(2008)0618.

         PRIEDAS

      2006 M. GEGUŽĖS 17 D. EUROPOS PARLAMENTO, TARYBOS IR KOMISIJOS TARPINSTITUCINIO SUSITARIMO DĖL BIUDŽETINĖS DRAUSMĖS IR PATIKIMO FINANSŲ VALDYMO PAKEITIMO PROJEKTAS
      Europos Parlamentas, Europos Sąjungos Taryba ir Europos Bendrijų Komisija,
      kadangi:

                  1)

                  Pastaruoju metu besikeičiančios maisto ir pagrindinių produktų kainos kelia nerimą visų pirma dėl jų poveikio besivystančioms šalims. Komisija pasiūlė sukurti naują greito reagavimo į sparčiai didėjančias maisto kainas besivystančiose šalyse priemonę (1), o 2008 m. lapkričio 21 d. įvykusiame taikinimo komiteto posėdyje abi biudžeto valdymo institucijos susitarė dalį šios priemonės finansavimo lėšų skirti iš Neatidėliotinos pagalbos rezervo.

                  2)

                  Kadangi likusi Neatidėliotinos pagalbos rezervo suma 2008 m. yra nepakankama maisto priemonės išlaidoms padengti, būtina ją padidinti, kad šią maisto priemonę būtų galima finansuoti iš šio rezervo.

                  3)

                  Siekiant reaguoti į šią išskirtinę padėtį, Neatidėliotinos pagalbos rezervas išimties tvarka ir tik 2008 m. turėtų būti padidintas iki 479 218 000 EUR dabartinėmis kainomis.

                  4)

                  Todėl atitinkamai turėtų būti iš dalies pakeistas Tarpinstitucinio susitarimo dėl biudžetinės drausmės ir patikimo finansų valdymo 25 punktas,

            SUSITARĖ:
      25 punkto pirma pastraipa papildoma šiuo sakiniu:

         „2008 m. ši suma išimties tvarka padidinama iki 479 218 000 EUR dabartinėmis kainomis.“

         Priimta Strasbūre, 2008 m. gruodžio 18 d.

            Europos Parlamento vardu

               Pirmininkas

            Tarybos vardu

               Pirmininkas

            Komisijos vardu

               Pirmininkas

         (1)  COM(2008)0450 – 2008/0149(COD).


title: 2014/636/ES: 2014 m. balandžio 3 d. Europos Parlamento sprendimas dėl Europos elektroninių ryšių reguliuotojų institucijos 2012 finansinių metų sąskaitų uždarymo

text:
5.9.2014

               LT

               Europos Sąjungos oficialusis leidinys

               L 266/358

         EUROPOS PARLAMENTO SPRENDIMAS
   2014 m. balandžio 3 d.
   dėl Europos elektroninių ryšių reguliuotojų institucijos 2012 finansinių metų sąskaitų uždarymo
   (2014/636/ES)
   EUROPOS PARLAMENTAS,

               —

               atsižvelgdamas į Europos elektroninių ryšių reguliuotojų institucijos 2012 finansinių metų galutines metines finansines ataskaitas,

               —

               atsižvelgdamas į Audito Rūmų ataskaitą dėl Europos elektroninių ryšių reguliuotojų institucijos 2012 finansinių metų metinių finansinių ataskaitų su Institucijos atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2009 m. lapkričio 25 d. Europos Parlamento ir Tarybos reglamentą (EB) Nr. 1211/2009 dėl Europos elektroninių ryšių reguliuotojų institucijos (EERRI) ir Biuro įsteigimo (4), ypač į jo 13 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7–0206/2014),

               1.

               atideda Europos elektroninių ryšių reguliuotojų institucijos 2012 finansinių metų sąskaitų uždarymą;

               2.

               paveda Pirmininkui perduoti šį sprendimą Europos elektroninių ryšių reguliuotojų institucijos Administracijos vadovui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 9.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 337, 2009 12 18, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 1999 m. rugsėjo 13 d. Tarybos Sprendimas apibrėžiantis 4-MTA kaip naują sintetinį narkotiką, kuriam turi būti taikomos kontrolės priemonės ir baudžiamosios sankcijos

text:
Svarbus teisinis pranešimas

|

31999D0615

Oficialusis leidinys L 244 , 16/09/1999 p. 0001 - 0001

		Tarybos Sprendimas1999 m. rugsėjo 13 d.apibrėžiantis 4-MTA kaip naują sintetinį narkotiką, kuriam turi būti taikomos kontrolės priemonės ir baudžiamosios sankcijos(1999/615/TVR)EUROPOS SĄJUNGOS TARYBA,atsižvelgdama į Europos Sąjungos sutartį,atsižvelgdama į 1997 m. birželio 16 d. Bendruosius veiksmus 97/396/TVR dėl keitimosi informacija apie naujus sintetinius narkotikus, jų pavojų įvertinimo ir kontrolės [1], ypač į jų 5 straipsnio 1 dalį,atsižvelgdama į Komisijos iniciatyvą,kadangi:(1) remdamasis Bendrųjų veiksmų 97/396/TVR 4 straipsnio 3 dalimi, Europos narkotikų ir narkomanijos stebėsenos centras (EMCDDA) parengė pažymą dėl 4-MTA (P-metilo amfetamino arba 4-metilo amfetamino) pavojų įvertinimo;(2) 4-MTA yra amfetamino darinys, kuris, pasirodo, sukelia didesnį stipraus poveikio pavojų negu MDMA (3,4-metilendioksimetamfetaminas), įskaitant žalingas reakcijas ir perdozavimą. Europos Sąjungoje jis yra siejamas su daugeliu mirties atvejų ir hospitalizavimo atvejų, nesukėlusių mirties;(3) 4-MTA buvo nustatytas kaip keliantis pavojų visuomenės sveikatai keliose valstybėse narėse. Šiuo metu jis kontroliuojamas dviejose valstybėse narėse;(4) 4-MTA yra potenciali psichoaktyvi medžiaga, šiuo metu neįtraukta nė į vieną iš 1971 m. Jungtinių Tautų psichotropinių medžiagų konvencijos sąrašų, kelianti rimtą grėsmę visuomenės sveikatai, lygintina su medžiagomis, įtrauktomis į jos I ar II sąrašus, ir neturinti jokios akivaizdžios gydomosios vertės;(5) kai kuriose valstybėse narėse aptikta neteisėta 4-MTA, sumaišyto kartu su kitomis uždraustomis medžiagomis, apyvarta;(6) valstybės narės turėtų taikyti 4-MTA kontrolės priemones ir baudžiamąsias sankcijas, nustatytas jų teisės aktuose, atitinkančiuose jų įsipareigojimus pagal 1971 m. Jungtinių Tautų psichotropinių medžiagų konvenciją dėl šios konvencijos I arba II sąrašuose išvardytų medžiagų,NUSPRENDĖ:1 straipsnisValstybės narės imasi reikiamų priemonių pagal savo nacionalinę teisę 4-MTA (P-metilo amfetaminui arba 4-metilo amfetaminui) taikyti kontrolės priemones ir baudžiamąsias sankcijas, nustatytas jų teisės aktuose, atitinkančiuose jų įsipareigojimus pagal 1971 m. Jungtinių Tautų psichotropinių medžiagų konvenciją dėl šios konvencijos I arba II sąrašuose išvardytų medžiagų.2 straipsnis1 straipsnyje nurodytų priemonių valstybės narės, vadovaudamosi Bendrųjų veiksmų 97/396/TVR 5 straipsnio 1 dalimi, imasi per tris mėnesius nuo šio sprendimo įsigaliojimo dienos.3 straipsnisŠis sprendimas skelbiamas Oficialiajame leidinyje.Jis įsigalioja kitą dieną po jo paskelbimo.Priimtas Briuselyje, 1999 m. rugsėjo 13 d.Tarybos varduPirmininkasT. Halonen[1] OL L 167, 1997 6 25, p. 1.--------------------------------------------------


title: 2005 m. balandžio 25 d. Europos Sąjungos Tarybos sprendimas dėl Bulgarijos Respublikos ir Rumunijos priėmimo į Europos Sąjungą

text:
21.6.2005

               LT

               Europos Sąjungos oficialusis leidinys

               L 157/9

      EUROPOS SĄJUNGOS TARYBOS SPRENDIMAS

   2005 m. balandžio 25 d.
   dėl Bulgarijos Respublikos ir Rumunijos priėmimo į Europos Sąjungą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 49 straipsnį,
   atsižvelgdama į Komisijos nuomonę (1),
   atsižvelgdama į Europos Parlamento pritarimą (2),
   kadangi Bulgarijos Respublika ir Rumunija pareiškė norą tapti Europos Sąjungos narėmis,
   NUSPRENDĖ:
   priimti šias paraiškas dėl priėmimo; priėmimo sąlygos ir sutarčių, kuriomis grindžiama Europos Sąjunga, pritaikomosios pataisos, reikalingos tokiam priėmimui, nustatomos valstybių narių ir Bulgarijos Respublikos bei Rumunijos susitarimu.

      Priimta Liuksemburge, 2005 m. balandžio 25 d.

            Tarybos vardu

            Pirmininkas

         J. ASSELBORN

      (1)  Nuomonė pareikšta 2005 m. vasario 22 d. (dar nepaskelbta Oficialiajame leidinyje).

      (2)  Pritarimas pareikštas 2005 m. balandžio 13 d. (dar nepaskelbtas Oficialiajame leidinyje).


title: 2002 m. lapkričio 18 d. Tarybos sprendimas dėl Europos bendrijos ir jos valstybių narių ir Čilės Respublikos susitarimo, įsteigiančio asociaciją, pasirašymo ir tam tikrų jo nuostatų laikinojo taikymo

text:
Svarbus teisinis pranešimas

|

32002D0979

Oficialusis leidinys L 352 , 30/12/2002 p. 0001 - 0002

		Tarybos sprendimas2002 m. lapkričio 18 d.dėl Europos bendrijos ir jos valstybių narių ir Čilės Respublikos susitarimo, įsteigiančio asociaciją, pasirašymo ir tam tikrų jo nuostatų laikinojo taikymo(2002/979/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 310 straipsnį kartu su jos 300 straipsnio 2 dalimi, pirmąja pastraipa, pirmuoju ir antruoju sakiniais ir 300 straipsnio 4 dalimi,atsižvelgdama į Komisijos pasiūlymą,kadangi:(1) 1999 m. rugsėjo 13 d. Taryba įgaliojo Komisiją pradėti derybas dėl Europos bendrijos ir jos valstybių narių ir Čilės Respublikos susitarimo, įsteigiančio asociaciją (toliau – Asociacijos susitarimas).(2) Šios derybos buvo užbaigtos ir Asociacijos susitarimas buvo parafuotas 2002 m. birželio 10 d.(3) Europos bendrija ir Čilės Respublika įsipareigojo laikinai taikyti tam tikras Asociacijos susitarimo nuostatas, iki įsigalios pats susitarimas.(4) Asociacijos susitarimas turi būti pasirašytas Bendrijos vardu ir turi būti patvirtintas laikinasis tam tikrų jo nuostatų taikymas,NUSPRENDĖ:1 straipsnis1. Numatant tolesnį jo sudarymą, Europos bendrijos ir jos valstybių narių ir Čilės Respublikos susitarimo, įsteigiančio asociaciją, pasirašymas kartu su prie jo pridėtais priedais ir protokolais, patvirtinamas Bendrijos vardu.2. Asociacijos susitarimo, jo priedų, protokolų ir baigiamojo akto tekstai pridedami prie šio sprendimo.3. Tarybos pirmininkas įgaliojamas paskirti asmenį ar asmenis, įgaliotus pasirašyti Asociacijos susitarimą Europos bendrijos vardu.2 straipsnisToliau išvardintos Asociacijos susitarimo nuostatos laikinai taikomos iki įsigalios pats susitarimas: 3–11 straipsniai, 18 straipsnis, 24–27 straipsniai, 48–54 straipsniai, 55 straipsnio a, b, f, h ir i dalys, 56–93 straipsniai, 136–162 straipsniai ir 172–206 straipsniai.3 straipsnisTarybos pirmininkas praneša Europos bendrijos vardu, kaip numatyta Asociacijos susitarimo 198 straipsnio 3 dalyje.4 straipsnis1. Komisijos pasiūlymu Taryba patvirtina pagal Asociacijos susitarimą įsteigtuose Asociacijos taryboje ir Asociacijos komitete priimtą Bendrijos poziciją, laikydamasi atitinkamų Sutarties nuostatų.2. Tarybos pirmininkas pirmininkauja Asociacijos tarybai ir reiškia Bendrijos poziciją. Komisijos atstovas pirmininkauja Asociacijos komitetui ir reiškia Bendrijos poziciją.3. Komisijos atstovas atstovauja Bendrijai specialiuose komitetuose, įsteigtuose pagal Asociacijos susitarimą arba kuriuos Asociacijos taryba steigia laikydamasi Susitarimo 7 straipsnio.5 straipsnis1. Siekiant taikyti Asociacijos susitarimo V priedo 29 straipsnio 2 dalį, Komisija įgaliojama Reglamento (EB) Nr. 1493/1999 75 straipsnyje nustatyta tvarka, nuspręsti dėl priemonių, kurios reikalingos Susitarimui iš dalies pakeisti.2. Siekiant taikyti Asociacijos susitarimo VI priedo 16 straipsnio 2 dalį, Komisija įgaliojama Reglamento (EEB) Nr. 1576/89 15 straipsnyje nustatyta tvarka nuspręsti dėl priemonių, kurios reikalingos Susitarimui iš dalies pakeisti.Priimta Briuselyje, 2002 m. lapkričio 18 d.Tarybos varduPirmininkasP. S. Molleris--------------------------------------------------


title: 2014 m. liepos 22 d. Tarybos sprendimas 2014/484/BUSP, kuriuo iš dalies keičiama Bendroji pozicija 2003/495/BUSP dėl Irako

text:
23.7.2014

               LT

               Europos Sąjungos oficialusis leidinys

               L 217/38

         TARYBOS SPRENDIMAS 2014/484/BUSP
   2014 m. liepos 22 d.
   kuriuo iš dalies keičiama Bendroji pozicija 2003/495/BUSP dėl Irako
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               siekdama įgyvendinti Jungtinių Tautų Saugumo Tarybos (toliau – JT ST) rezoliuciją 1483 (2003), 2003 m. liepos 7 d. Taryba priėmė Bendrąją poziciją 2003/495/BUSP (1);

               (2)

               tam tikroms Bendrosios pozicijos 2003/495/BUSP nuostatoms trūksta aiškumo,

         PRIĖMĖ ŠĮ SPRENDIMĄ:
   1 straipsnis
   Bendrojoje pozicijoje 2003/495/BUSP įterpiamas šis straipsnis:

      „2a straipsnis
      2 straipsnio b punkte nurodytiems asmenims ir subjektams arba jų naudai neleidžiama tiesiogiai ar netiesiogiai naudotis jokiomis lėšomis ar ekonominiais ištekliais.
      Išimtys gali būti taikomos lėšoms ir ekonominiams ištekliams, kurie:

                  a)

                  būtini pagrindiniams 2 straipsnio b punkte nurodytų asmenų ir jų išlaikomų šeimos narių poreikiams patenkinti, įskaitant mokėjimus už maisto produktus, nuomą ar hipoteką, vaistus ir medicininį gydymą, mokesčius, draudimo įmokas ir komunalines paslaugas;

                  b)

                  yra skirti tik pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti;

                  c)

                  yra skirti išimtinai mokesčiams arba paslaugų mokesčiams sumokėti už įšaldytų lėšų ir ekonominių išteklių kasdienį laikymą ar tvarkymą; arba

                  d)

                  reikalingi ypatingoms išlaidoms, jei atitinkama kompetentinga institucija kitų valstybių narių kompetentingoms institucijoms ir Komisijai ne vėliau kaip prieš dvi savaites iki leidimo suteikimo pranešė motyvus, dėl kurių, jos nuomone, konkretus leidimas turėtų būti suteiktas.“

   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2014 m. liepos 22 d.

            Tarybos vardu

            Pirmininkė

         C. ASHTON

      (1)  2003 m. liepos 7 d. Tarybos bendroji pozicija 2003/495/BUSP dėl Irako ir panaikinanti Bendrąsias pozicijas 96/741/BUSP ir 2002/599/BUSP (OL L 169, 2003 7 8, p. 72).